title: Valkopäämerikotka

text:
Aikuisilla valkopäämerikotkilla, sekä koirailla että naarailla, on tummanruskea väritys, joka peittää niiden rintaa ja selkää. Viiden ensimmäisen elinvuoden aikana pään, kurkun ja pyrstön ruskeat sulat kehittyvät valkoisiksi, ja näin muodostavat valkopäämerikotkalle ominaisen värityksen. Aikuisen linnun nokka ja jalat lisäksi vaihtavat väriä oranssinkeltaiseksi. Valkopäämerikotkan silmät ovat kellanruskeat. Naaraspuolinen valkopäämerikotka on hieman koirasta kookkaampi: noin 89–94 senttimetrin pituinen ja noin 5,8 kilogramman painoinen. Sen siipien väli voi olla jopa noin 2,3 metriä. Koiraspuolinen valkopäämerikotka on noin 76–86 senttimetriä pitkä ja painaa noin 4,1 kilogrammaa. Sen siipien väli vaihtelee yksilöittäin noin 1,8 metristä noin 2,1 metriin.
Aikuisella valkopäämerikotkalla on noin 7 000 sulkaa. Ne ovat muiden lintujen sulkien tapaan onttoja ja kevyitä, mutta vahvoja ja taipuisia. Lintu säätelee ruumiinlämpötilaansa höyhenpeitteensä avulla vaihtelemalla sulkiensa asentoa. Sulat ja höyhenpeite suojaavat lintua sekä kylmyydeltä että kuumuudelta. Sulkien avulla se myös suojautuu sateelta ja muulta kosteudelta. Sulat ovat tärkeitä myös lentämisen kannalta. Valkopäämerikotkan siivet ovat pitkät ja leveät. Valkopäämerikotkan siivet soveltuvat hyvin lentämiseen, ja se onkin voimakas lentäjä. Lentäessään se säästää energiaansa käyttämällä hyväkseen termiikkivirtauksia. Sen siivet ovat hyvin sopeutuneet tähän lämpimien ilmavirtojen käyttöön. Turbulenssia vähentääkseen valkopäämerikotkan siivet ovat muodostuneet suipoiksi ja siipien kärkihöyhenet toisistaan erkaantuviksi. Valkopäämerikotkan pyrstö on pään ja kurkun tapaan väriltään valkoinen. Sen avulla lintu tasapainottaa itseään ja jarruttaa laskeutuessaan. Pyrstön levittäytyvät sulat lisäävät myös termiikin vaikutusta linnun lentäessä. Valkopäämerikotka voi lentäessään nousta noin kolmen kilometrin korkeuteen ja saavuttaa yli 50 kilometrin tuntinopeuden.


title: Valkopäämerikotka

text: Valkopäämerikotkan vahva ja terävä raatelunokka on tarkoitettu ravinnon nauttimiseen ja aseeksi. Lisäksi nokan kaartuva kärki sopii hyvin saaliin repimiseen. Lintu käyttää nokkaansa muun muassa myös itsensä ja parittelukumppaninsa sukimiseen ja poikastensa syöttämiseen. Naaraan nokka on koiraslinnun nokkaa suurempi. Myös valkopäämerikotkan kynnet on tarkoitettu saalistukseen ja itsepuolustukseen. Kotkat tappavatkin saaliinsa juuri kynsillään. Sekä nokka että kynnet ovat keratiinia ja kasvavat koko linnun eliniän. Vankeudessa elävän kotkan nokkaa on leikattava säännöllisesti, sillä se ei kulu samalla tavoin kuin vapaana elävällä yksilöllä. Valkopäämerikotkalla ei ole äänihuulia. Sen ääni syntyy alemmassa kurkunpäässä, joka on henkitorven alapäässä. Äänen on tarkoitus toimia muun muassa varoitus- ja soidinäänenä. Valkopäämerikotkan ääntä on usein kuvattu kimeäksi ja korkeaksi.


title: Valkopäämerikotka

text: Ei juurikaan tiedetä, kuinka vanhaksi valkopäämerikotkat yleensä elävät luonnossa. Rengastettujen valkopäämerikotkien avulla on saatu selville, että laji voi luonnossa elää jopa yli 30-vuotiaaksi; luultavimmin valkopäämerikotka kuitenkin elää noin 20–30-vuotiaaksi. Vankeudessa valkopäämerikotka sen sijaan saattaa elää jopa yli 40-vuotiaaksi.


title: Valkopäämerikotka

text: Valkopäämerikotka jaetaan kahteen alalajiin: Audubonin vuonna 1827 kuvaileman "washingtoniensis"-alalajin valkopäämerikotkat elävät pohjoisemmassa: Alaskassa, Aleuteilla, Kanadassa ja Yhdysvaltain pohjoisosissa, kun taas Carl von Linnén Etelä-Carolinassa vuonna 1766 kuvaileman "leucocephalus"-nimialalajin valkopäämerikotkat asustavat Yhdysvaltain eteläosissa ja Meksikossa. Nämä kaksi alalajia erottuvat toisistaan lähinnä kooltaan: Pohjoisessa elävät "washingtoniensikset" ovat huomattavasti eteläisiä lajitovereitaan suurempia. Suurimmat valkopäämerikotkat on tavattu Yhdysvaltain Alaskan osavaltiosta. Siellä naaraspuoliset linnut voivat painaa jopa seitsemän kilogrammaa ja niiden siipien väli voi yltää aina 2,4 metriin saakka. Pohjoisemmasta alalajista käytetään joskus myös nimeä "alascanus".


title: Valkopäämerikotka

text: Ennen eurooppalaisten saapumista Pohjois-Amerikkaan valkopäämerikotkia arvellaan mantereella olleen noin puoli miljoonaa yksilöä, jotka olivat levittäytyneet suurimpaan osaan mannerta. Laajimmillaan niiden elinalue käsitti jopa lähes koko Pohjois-Amerikan lukuun ottamatta eteläistä Meksikoa. Ihmisten kasvava määrä mantereella johti valkopäämerikotkan ja ihmisen raakaan kilpailuun elintilasta ja ruuasta. Ihmiset veivät voiton, ja valkopäämerikotkakanta olikin pienentynyt jyrkästi jo 1800-luvun loppuun mennessä. 1900-luvun suojelutoimet elvyttivät lintua, mutta tuholaismyrkkyjen käyttö käänsi kannan jälleen laskuun. Pahimmillaan valkopäämerikotka luokiteltiin erittäin uhanalaiseksi lajiksi. Myrkkyjen kieltäminen ja uudet suojelutoimet käänsivät kuitenkin kannan uuteen nousuun, ja nykyään laji luokitellaan elinvoimaiseksi. Maailman valkopäämerikotkakanta käsittää nykyään noin 100 000–1 000 000 yksilöä.


title: Valkopäämerikotka

text: Valkopäämerikotkan elinalue kattaa lähes koko Pohjois-Amerikan mantereen, sillä sitä on tavattu niin Kanadasta, Manner-Yhdysvalloista, Alaskasta kuin Pohjois-Meksikostakin. Kanadassa sitä esiintyy lähes koko maassa, mutta kanta on keskittynyt Brittiläiseen Kolumbiaan, missä lintuja on noin 20 000 yksilöä. Lintua on tavattu myös pohjoisesta Meksikosta. Suurin osa valkopäämerikotkakannasta keskittyy kuitenkin Yhdysvaltain puolelle. Sitä esiintyy maan jokaisessa osavaltiossa lukuun ottamatta Havaijin saaria, mutta erityisen runsas kanta on Floridassa, Wisconsinissa, Washingtonissa, Minnesotassa, Oregonissa ja Michiganissa. Alaskan osavaltiossa elää kuitenkin maailman suurin valkopäämerikotkakanta: lähes puolet maailman valkopäämerikotkista. Vaikka linnun kanta keskittyy pääasiassa Pohjois-Amerikkaan, on joitakin yksilöitä tavattu myös Euroopan ja Aasian puolelta. Yleensä nämä linnut ovat lähtöisin Alaskasta ja vain vierailevat muilla mantereilla.


title: Valkopäämerikotka

text: Valkopäämerikotkat elävät yleensä lähellä avovesiä ja korkeita puita. Avovedet, kuten järvet ja joet, tarjoavat kotkalle mahdollisuuden metsästää tärkeää ravinnonlähdettään kalaa. Korkeat puut ovat turvallisia pesimistä ja yöpymistä varten. Vaikka kalaisat avovedet ja eläinrikkaat, korkeat metsät ovat valkopäämerikotkille ihanteellisin ympäristö, on laji kuitenkin sopeutunut elämään melkein kaikkialla aavikoista havumetsiin. Talvella on tärkeää, että valkopäämerikotkan elinympäristöstä löytyy jäätymätön vesialue tai muita ravinnonlähteitä. Jos alue ei tarjoa tarpeeksi ravintoa valkopäämerikotkalle, se muuttaa talvehtimaan toiselle alueelle ja palaa takaisin vasta kevään tullessa.


title: Valkopäämerikotka

text: Valkopäämerikotka on ravintoketjun huipulla, mikä merkitsee, että sillä ei ole juurikaan luontaisia vihollisia. Ihminen on kuitenkin toiminnallaan muodostunut lajin pahimmaksi viholliseksi. Pohjois-Amerikan alkuperäiskansat eivät vielä olleet vakava uhka valkopäämerikotkakannalle. Heitä oli vähän, eivätkä he vaatineet paljon elintilaa. Vaikka intiaanit metsästivätkin valkopäämerikotkia, eivät he saaneet aikaiseksi merkittävää kannan vähenemistä, sillä heidän metsästysvälineensä olivat alkeelliset ja lintujen metsästäminen erittäin vaikeaa. Eurooppalaisia uudisasukkaita sen sijaan oli huomattavasti enemmän, ja he vaativat enemmän elintilaa. Raivatessaan luontoa tieltään he tulivat tuhonneeksi kotkien pesimä- ja saalistusalueita. Lisäksi eurooppalaisten aseet olivat kehittyneempiä; tuliaseiden käyttö teki valkopäämerikotkien metsästyksestä helppoa. Jo 1800-luvun loppupuolella valkopäämerikotkakanta oli pienentynyt murto-osaan entisestä. Suojelutoimet auttoivat lintua elpymään, mutta 1900-luvun puolivälin torjunta-aineiden tehokäyttö sai lajin määrän jälleen jyrkkään laskuun. Nykyään ympäristölle vahingollisten torjunta-aineiden käyttö on kiellettyä, suojelutoimintaa on tehostettu ja valkopäämerikotkien määrä on tämän seurauksena jälleen kasvussa.


title: Valkopäämerikotka

text: Vaikka valkopäämerikotkan kenties vaikeimmat ajat ovatkin jo takana, sillä on tänäkin päivänä vielä uhkia. Ihmiset, lähinnä karjatilalliset, ampuvat yhä valkopäämerikotkia, joiden he uskovat käyneen tai käyvän karjansa kimppuun. Myös jonkin verran varsinaista valkopäämerikotkan metsästystäkin esiintyy; sen sulkia ja kynsiä kaupataan mustassa pörssissä. Lisäksi ihminen jatkaa lajin elinympäristön hävittämistä laajentaessaan omaa elinaluettaan. Ihminen on epäsuorasti vastuussa myös sähköjohdoista, joihin törmätessään lintu saattaa saada sähköiskun ja sen seurauksena sydänhalvauksen tai vahingoittua muulla tavoin. Ihmisen toiminnan seurauksena luontoon leviää lisäksi lyijyä ja myrkytettyä lihaa. Lyijy leviää luontoon yleensä luotien ja haulien mukana, kun ihminen ampuu jonkin eläimen, joka kuitenkin pääsee pakenemaan. Myöhemmin eläin kuolee vammoihinsa, ja raadonsyöjävalkopäämerikotka nauttii sen ravinnokseen, jolloin lyijy pääsee linnun elimistöön ja aiheuttaa lyijymyrkytyksen. Myrkytettyä lihaa ihminen jättää joskus esimerkiksi susia varten, ja valkopäämerikotka saattaa erehtyä syömään sitä. Valkopäämerikotka voi menehtyä nälkään, jos ravinto on vaikeasti löydettävissä tai jos sitä ei ole alueella ollenkaan. Lintu voi myös paleltua kuoliaaksi jouduttuaan liian suuren saaliskalan vetämänä kylmään veteen ja noustuaan sitten yhtä lailla kylmään ilmastoon.


title: Valkopäämerikotka

text: Yhdysvalloissa on 1930-luvulta lähtien yritetty suojella valkopäämerikotkia. Vuonna 1940 säädettiin laki, jolla kiellettiin lajin metsästäminen. Vuonna 1953 kotkien ampuminen julistettiin kokonaan laittomaksi, ja vajaat kaksi vuosikymmentä myöhemmin kiellettiin ympäristöä vahingoittavien tuholaismyrkkyjen käyttö. Viimeistään uhanalaisten lajien suojelusäädös vuodelta 1973 lopetti valkopäämerikotkan hävittämisen. Sittemmin on sekä Yhdysvalloissa että Kanadassa kielletty myös vahingollisten lyijyluotien käyttö metsästyksessä. Kieltotoimien lisäksi valkopäämerikotkakantaa on pyritty elvyttämään lukuisten suojeluohjelmien avulla. Esimerkiksi Yellowstonen kansallispuisto on ottanut tavoitteekseen kasvattaa valkopäämerikotkakantaansa. Laji on kansallispuistossa yhä vaarantunut, mutta tilanteen odotetaan paranevan.


title: Valkopäämerikotka

text: Myös Kanadassa on tehty säädöksiä suojaamaan valkopäämerikotkaa. Koska lintu on Kanadassa melko yleinen ja koska sillä ei ole maalle symbolista merkitystä, ei sitä ole koskaan suojeltu siellä samalla tavoin kuin Yhdysvalloissa. Valkopäämerikotkaa kohdellaan Kanadassa samanveroisena muiden lajien rinnalla, kun taas Yhdysvalloissa laji on saanut jonkin verran niin sanottua erityiskohtelua. Tämä johtuu pitkälti siitä, että Yhdysvallat on katsonut kansallislintunsa valkopäämerikotkan suojelun kansalliseksi tehtäväkseen.


title: Valkopäämerikotka

text: Aina ei ole suojelutoimistakaan ollut tarpeeksi hyötyä, sillä valkopäämerikotka oli pitkään erittäin uhanalaisten lajien listalla. Hiljalleen se saavutti vaarantuneen lajin aseman, mutta vasta aivan viime aikoina se on kohonnut jälleen elinvoimaiseksi lajiksi. Vuonna 2007 se poistettiin vaarantuneiden lajien listalta.


title: Valkopäämerikotka

text: Valkopäämerikotka on lihansyöjä, joka käyttää ravinnokseen lihaa lähes laidasta laitaan. Se saalistaa ravinnokseen esimerkiksi pienempiä lintuja, matelijoita ja jyrsijöitä. Sen tärkein ravinnonlähde on kuitenkin kala, jota se pyydystää asuma-alueensa avovesistä. Erityisesti lohet ovat valkopäämerikotkan suurta herkkua. Vaikka lintu saalistaakin itse, osaa se käyttää hyväkseen myös toisten saalistajien (yleensä toisten lintujen) saaliita. Useimmiten valkopäämerikotka seuraa sivusta, kuinka jokin toinen saalistaja sieppaa saaliin, ja sitten "varastaa" sen itselleen. Sen lisäksi valkopäämerikotka syö raatoja, joita toiset eläimet ja linnut ovat jättäneet jälkeensä. Sen tiedetään myös nauttineen ravinnokseen ihmisten jätteitä ja ruuantähteitä, joita nämä ovat jättäneet esimerkiksi leiripaikoille. Valkopäämerikotka ei tarvitse ravintoa päivittäin. Liian pitkäaikainen paastoaminen voi kuitenkin johtaa siihen, että lintu heikentyy niin paljon, ettei pysty enää tehokkaasti metsästämään. Talviaikaan, jolloin ravintoa on muutenkin vaikeata löytää, tämä voi johtaa jopa linnun nälkäkuolemaan.


title: Valkopäämerikotka

text: Kalastaessaan valkopäämerikotka ei syöksy vedenpinnan alle, vaan sieppaa lähinnä kuolleita tai kuolemaisillaan olevia kaloja pinnalta ja pinnan läheltä. Se pudottautuu korkeuksista, liukuu vedenpinnan tuntumassa ja ottaa saaliin kynsiinsä, minkä jälkeen se kohoaa ylemmäs ja rusentaa terävillä kynsillään uhrinsa hengiltä. Joskus saalis voi kamppailla vastaan; jos kyseessä on kookas ja voimakas kala kuten lohi, saattaa se jopa onnistua kiskomaan valkopäämerikotkan mukanaan pinnan alle. Valkopäämerikotka osaa uida, mutta kylmä vesi ja pitkä uintimatka saattavat silti koitua sen kohtaloksi. Lintu pystyisi halutessaan irrottamaan otteensa saaliskalastaan, mutta useimmiten se on haluton tätä tekemään esimerkiksi nälän vuoksi, ja joutuu siksi kiskotuksi veteen. Kalastuksessaan onnistunut kotka sen sijaan vie saaliinsa tähystyspaikalleen, jossa se vahvaa koukkunokkaansa käyttäen repii saaliistaan mieleisiä lihakimpaleita ateriakseen. Toisia lintuja, matelijoita ja jyrsijöitä se metsästää lähes samoin kuin kaloja. Joskus valkopäämerikotkien on nähty metsästävän pareittain tai jopa parvissa.


title: Valkopäämerikotka

text: Valkopäämerikotka tyytyy usein sellaiseen ravintoon, jota on tarjolla ja joka on helposti hankittavissa. Siksi se saattaa joskus "varastaa" muiden saalistajien saaliita. Valkopäämerikotka tarkkailee toisen saalistajan toimia ja odottaa kunnes tämä on saanut saaliinsa kiinni. Sen jälkeen se nousee siivilleen ja lentää ahdistamaan toista saalistajaa, joka on yleensä jokin toinen lintu kuten sääksi tai jokin muu valkopäämerikotkaa pienempi laji. Pienempi lintu joutuu häirinnän takia pudottamaan saaliinsa, jolloin valkopäämerikotka saa siepattua sen. Jos häirintä ei ole riittävää, jotta toinen lintu pudottaisi saaliinsa, hyökkää valkopäämerikotka linnun kimppuun. Viimeistään tässä tilanteessa pienempi lintu joutuu hylkäämään saaliinsa. Usein valkopäämerikotkaa on kritisoitu tästä ravinnonhankintatavastaan. Valkopäämerikotkan julkisuuskuvaa ei ole helpottanut sen mieltymys raatoihin ja jätteisiin.


title: Valkopäämerikotka

text: Valkopäämerikotka saavuttaa sukukypsyyden noin 4–5-vuotiaana. Tämän jälkeen lintu alkaa etsiä itselleen kumppania, jonka kanssa se voi pariutua. Valkopäämerikotkat pariutuvat koko eliniäkseen saman yksilön kanssa. Pari kasvattaa poikasensa ja huolehtii niistä yhdessä. Jos valkopäämerikotkat muuttavat talvikaudeksi etelään, saattavat ne tällöin erota toisistaan. Yhteen ne palaavat kuitenkin viimeistään ennen seuraavaa pesimäkautta. Koko vuoden samalla alueella elävät yksilöt pysyttelevät yhdessä ympäri vuoden. Vaikka valkopäämerikotka on yksiavioinen, etsii se vanhan kumppaninsa kuoltua uuden yksilön kumppanikseen.


title: Valkopäämerikotka

text: Valkopäämerikotkapariskunta rakentaa pesän joko maahan, kalliolle, pensaaseen tai havupuuhun. Yleisin pesän paikka on korkeassa puussa, joka on sekä turvallinen että rauhallinen paikka pesiä. Maassa on riskialtista pesiä, koska silloin munat ja poikaset ovat monien saalistajien ulottuvilla, vaikka valkopäämerikotkat vahtivatkin pesäänsä tarkoin. Pesimäpaikan lähellä on yleensä avovesiä tai muita sopivia metsästysalueita, jotta ravinnonsaanti olisi pesinnän aikana mahdollisimman turvattu. Pesän muoto määräytyy sen sijainnin mukaan. Puussa pesä on yleensä lieriömäinen tai kulhomainen; sen sijaan maassa pesä on usein kiekkomainen. Pesä rakennetaan tukevaksi, ja sen rakennusaineina ovat muun muassa oksat ja sammalet. Tavallisesti pesän halkaisija on noin 1,5 metriä. Koska valkopäämerikotkat tapaavat käyttää samaa pesää joka vuosi, voi se ajan mittaan kasvaa suureksikin. Monivuotinen pesä voi olla halkaisijaltaan 2,7-metrinen, sen reunat saattavat yltää neljän metrin korkeuteen ja pesä voi painaa jopa kaksi tonnia. Jos pesä jostakin syystä tuhoutuu, rakentavat linnut yleensä uuden lähes samalle paikalle tai ainakin entisen pesän läheisyyteen.


title: Valkopäämerikotka

text: Valkopäämerikotkan parittelukausi vaihtelee alueittain. Etelässä se kestää suunnilleen syyskuusta marraskuuhun. Pohjois-Amerikan länsialueilla se puolestaan kestää tammikuusta maaliskuuhun, kun taas pohjoisessa parittelukausi on maalis-huhtikuussa. Valkopäämerikotka parittelee pesänsä läheisyydessä. Usein sen soidinlento sekoitetaan paritteluun ja siksi monet uskovat linnun parittelevan ilmassa; tosiasiassa se kuitenkin parittelee joko puussa tai maassa. Parittelu tapahtuu siten, että koiras ja naaras asettavat kloaakkiensa, eli yhteissuoliensa, aukot vastakkain. Koiraan siittiöt ovat jo aiemmin siirtyneet kloaakkiin, josta ne nyt kulkeutuvat naaraan elimistöön ja hedelmöittävät sen. Parittelu itsessään on lyhyt tapahtuma, mutta se toistuu parittelukauden aikana useita kertoja. Valkopäämerikotkat eivät välttämättä parittele joka vuosi.


title: Valkopäämerikotka

text: Noin 5–10 viikkoa onnistuneen parittelun jälkeen naaras munii ensimmäisen munan. Valkopäämerikotka munii yhdestä kolmeen munaa, tavallisesti kaksi. Munintaväli voi vaihdella kahdesta viiteen, joskus jopa seitsemään päivään. Valkopäämerikotkan munat ovat valkoisia, mutta viikkoja kestävän haudonnan aikana ne likaantuvat ruskehtaviksi. Seuraavat 34–35 päivää kotkapariskunta hautoo munia; hautomiseen osallistuu sekä koiras että naaras, enimmäkseen kuitenkin naaras. Välillä koiras vapauttaa naaraan nauttimaan ravintoa ja asettuu itse hautomaan. Pesää ei jätetä hetkeksikään yksin, jotta toiset eläimet eivät pääse vahingoittamaan munia. Kun 35 päivää on kulunut, alkavat poikaset kuoriutua. Ensimmäiseksi munittu kuoriutuu ensimmäisenä ja toisena munittu seuraa perässä. Poikasella kestää 12–48 tuntia kuoriutua kokonaan.


title: Valkopäämerikotka

text: Poikanen on aluksi harmaauntuvainen, pieni ja pehmeä. Kuoriutuessaan se on vielä melko heikko, mutta se kasvaa ja vahvistuu nopeasti. Ensimmäisten elinpäivien ajan emo vahtii poikasia, kun taas uros käy hankkimassa niille ravintoa. Poikasiaan valkopäämerikotka ruokkii muiden lintujen tapaan nokallaan. Ensimmäisten kuuden viikkonsa aikana poikanen kasvaa nopeasti kokoa, ja on pian lähes vanhempiensa kokoinen. Sen untuvapeite kehittyy suliksi, ja nokka ja jalat vahvistuvat. Tässä vaiheessa vanhemmat suojelevat yhä poikasia ulkomaailman vaaroilta, mutta pesän sisällä poikaset itse saattavat käydä kilpailua ja vahvempi poikanen usein jopa tappaa heikomman. Noin 10–13 viikon ikäisenä poikanen on valmis aloittamaan lentämisen. Lentämisessä on vaaransa, ja noin 40 prosenttia valkopäämerikotkista ei selviydy hengissä ensilennostaan: se saattaa joko murskautua maahan tai joutua saalistajan sieppaamaksi. Lennostaan selviytyneille poikasille vanhemmat tarjoavat yhä ravinnon, mutta viisi viikkoa myöhemmin poikaset ovat oppineet saalistamaan ja joutuvat sen jälkeen selviytymään omillaan.


title: Valkopäämerikotka

text: Valkopäämerikotka ei ole varsinaisesti muuttolintu. Höyhenpeite suojaa lintua kylmyyttä vastaan, minkä takia sen ei ole tarpeen muuttaa talveksi lämpimämmille asuinalueille. Osa yksilöistä kuitenkin muuttaa talveksi etelämmäksi, sillä talviaikaan lajin asuinalueilta löytyy heikosti ravintoa, jota etelässä taas on runsaammin. Ei ole kuitenkaan tavatonta, että lintu jää pesimäalueilleen koko talvikaudeksi. Yleensä valkopäämerikotkat muuttavat lähinnä Meksikon rajoille – eivät sen etelämmäs – ja pysyttelevät koko ajan Pohjois-Amerikan mantereella. On myös havaittu, että joskus eteläisen alueen linnut muuttavat kesän kuumimmiksi kuukausiksi hieman pohjoisemmaksi.


title: Valkopäämerikotka

text: Valkopäämerikotka muuttaa päiväsaikaan, jolloin se voi käyttää hyväkseen lämpimiä ilmavirtauksia. Muuttaminen voi olla hidastakin, sillä lintu saattaa pysähtyä matkan varrelle viikkojenkin ajaksi. Yleensä syysmuutto on kevätmuuttoa hitaampi. Aikuiset valkopäämerikotkat tapaavat muuttaa parvissa, johon ei nuoria yksilöitä kelpuuteta. Nuoret valkopäämerikotkat muuttavatkin yleensä hieman aikuisia yksilöitä aikaisemmin. Niiden vanhemmat eroavat muuton ajaksi, mutta palaavat yhteen jälleen pesimäkauden koittaessa.


title: Valkopäämerikotka

text: Kotkat ovat kautta aikain esiintyneet monien kulttuurien legendoissa, uskonnoissa ja taiteessa. Valkopäämerikotka on kuitenkin muita kotkia huomattavasti vähemmän käytetty aihe. Tämä johtuu siitä, että kun kotkat ovat levinneet ympäri maapalloa ja ovat olleet monelle kansalle tuttuja jo pitkään, valkopäämerikotka on keskittynyt vain Pohjois-Amerikkaan ja tullut laajalti tutuiksi vasta eurooppalaisten uudisasukkaiden asutettua uuden mantereen. Perinteisesti valkopäämerikotka on siksi esiintynyt lähinnä vain alkuperäisamerikkalaisissa kulttuureissa ja mytologioissa. Kuitenkaan edes nämä intiaanikansat eivät aina tee eroa sen suhteen, kuvaavatko esimerkiksi myytit nimenomaan valkopäämerikotkaa vai kotkia yleisesti.


title: Valkopäämerikotka

text: Valkopäämerikotkan on usein katsottu symboloivan muun muassa voimaa, rohkeutta, urhoollisuutta, sulokkuutta ja itsenäisyyttä, joita monet aina Yhdysvaltain presidenteistä lähtien ovat ihailleet. Erityisesti vastasyntyneen Yhdysvaltain valtion valtiomiehet ihailivat aikoinaan näitä valkopäämerikotkan ominaisuuksia jopa niin paljon, että valitsivat sen maansa kansallislinnuksi. Linnun ominaisuuksien katsottiin edustavan hienosti juuri itsenäistyneen valtion ihanteita ja olevan siksi täydellinen valinta maan kansallislinnuksi. Nykyään valkopäämerikotka onkin vakiintunut vahvasti kuvaamaan Yhdysvaltoja. Myös toisenlaisia tulkintoja valkopäämerikotkasta on kuitenkin nähty; toiset ovat nähneet valkopäämerikotkan saastaisena lintuna, joka alentuu varastamaan oman ravintonsakin. Kaikkein tunnetuin jälkimmäisistä lienee Benjamin Franklin, joka piti valkopäämerikotkaa halveksittavana ja häpeällisenä lintuna. Valkopäämerikotkan maine raadon- ja jätteensyöjänä on ollut omiaan vahvistamaan sen negatiivista julkisuuskuvaa. Nykyään valkopäämerikotkasta on lisäksi tullut yksi ihmisen luonnolle aiheuttaman vahingon symboleista.


title: Valkopäämerikotka

text: Useiden alkuperäiskansojen myyteissä kotka oli taivasten valtias ja jumalien sanansaattaja, joka yksin ja ainoana saattoi katsoa aurinkoon sokaistumatta. Esimerkiksi athabaska-intiaaneille kotka oli lintu, joka auttoi nälänhädässä olevia kantamalla näille ruokaa. He kertoivat tarinaa, jonka mukaan eräs prinssi kerran auttoi nälässä olevaa kotkaa ruokkimalla sitä lohella. Kotka maksoi kiitollisuutensa prinssille tuomalla vastapalvelukseksi tälle kalaa, merileijonia ja jopa valaita. Navaho-intiaanien myytti puolestaan kertoi kotkan olevan suuren taistelijan ja soturin Nayenezganin surmaaman hirviön jälkeläinen, jonka taistelija säästi ja muutti kansaansa hyödyttäväksi kotkaksi, jonka sulkia saatettiin käyttää erilaisiin riitteihin ja seremonioihin.


title: Valkopäämerikotka

text: Useat myytit kuvasivat kotkan myönteisesti, mutta päinvastaisiakin tarinoita esiintyi. Esimerkiksi Kwakiutl-kansan legendan mukaan kotkalla oli kerran ollut huono näkö. Se kykeni kuitenkin lentämään korkealle puunlatvoihin ja sieltä tarkkailemaan ympäristöään. Kerran erään kylän päällikkö pyysi sitä vartioimaan kylään saapuvia vieraita kanootteja. Tehdäkseen työnsä paremmin kotka vaihtoi silmiä etanan kanssa, jolla tuolloin oli vielä erinomainen näkö. Vartionsa päätyttyä kotka kuitenkin kieltäytyi vaihtamasta etanan silmiä takaisin ja piti ne itsellään. Toisaalta myytti kuvasi kotkan innokkaana auttajana, mutta myös petollisena eläimenä, johon ei ollut luottamista. Toinen esimerkki kertoo tarinan valkopäämerikotka Owikista, joka eli lähellä Tulare-järveä. Se ryösti miesten vaimoja ja tappoi miehiä. Tarinan sankari on preeriahaukka, jonka vaimon Owik myös vei. Linnut taistelivat keskenään kunnes preeriahaukka lopulta tarttui kiveen ja iski valkopäämerikotkan kuoliaaksi. Legendan mukaan valkopäämerikotkasta valunut veri ja sen aivot värjäsivät Tulare-järven läheisen maan puna-valkoiseksi.


title: Valkopäämerikotka

text: Valkopäämerikotka oli aikoinaan monille Pohjois-Amerikan alkuperäiskansoille pyhä lintu, jonka ne uskoivat olevan jumalien sanansaattaja ja jota ne kunnioittivat. Vielä tänäkin päivänä jotkin jäljellä olevista heimoista pitävät lintua rituaaliensa keskeisenä hahmona. Niiden mielestä alkuperäisamerikkalaisilla tulisi olla oikeus käyttää lintuja uskonnollisissa menoissaan huolimatta siitä, että laji on pitkään ollut maassa uhanalainen. He ovat verranneet valkopäämerikotkan sulkien ja muiden ruumiinosien merkitystä kristinuskon Raamattuun ja krusifiksiin. Yhdysvaltain hallitus onkin myöntänyt heimoille luvan käyttää valkopäämerikotkan sulkia ja ruumiinosia hengellisiin ja uskonnollisiin menoihinsa. Lupa koskee kuitenkin vain alkuperäisamerikkalaisia, ja he eivät saa, vanhojen tapojensa mukaisesti, luovuttaa niitä ihmisille, joilla ei ole alkuperäisamerikkalaistaustaa. Saadakseen haltuunsa esimerkiksi valkopäämerikotkan sulkia alkuperäisamerikkalaisenkin täytyy kuulua johonkin Yhdysvaltain hallituksen tunnustamaan heimoon ja silloinkin sulkien saanti voi viedä jopa vuosia.


title: Valkopäämerikotka

text: Kotka on ollut suosittu aihe taiteilijoiden keskuudessa. Siitä on muun muassa maalattu tauluja ja valettu patsaita. Ehkä kuuluisimpia kotkapatsaita on Toisen maailmansodan muistoksi rakennettu muistomerkki Washington DC:ssä. Siinä neljä kotkaa kannattelee seppelettä. Kotkaa on käytetty arkkitehtuurissa esimerkiksi pylväiden koristuksena. Lisäksi kotka on ollut erittäin suosittu aihe heraldiikassa: se on kuvattuna esimerkiksi Venäjän ja Meksikon vaakunoissa. Kotka oli myös muinaisen Rooman valtakunnan tunnus.


title: Valkopäämerikotka

text: Valkopäämerikotkaa käytetään useissa Yhdysvaltain virallisissa sineteissä, ja se on ikuistettu joihinkin maan rahoihin. Esimerkiksi Yhdysvaltain suuressa sinetissä, laivaston tunnuksessa ja maan neljännesdollarin kolikon kääntöpuolella esiintyy valkopäämerikotka. Yhdysvalloissa painetaan myös niin sanottuja American Eagle -kolikkoja hopeasta, kullasta ja platinasta. Näissäkin kolikoissa on kuvattuna valkopäämerikotka. Yhdysvaltain ulkopuolella valkopäämerikotka esiintyy esimerkiksi Panaman vaakunassa.


title: Michele Alboreto

text: Michele Alboreto (23. joulukuuta 1956 Milano, Italia – 25. huhtikuuta 2001 Klettwitz, Brandenburg, Saksa) oli italialainen kilpa-autoilija, Formula 1 -kuljettaja ja Le Mansin 24 tunnin ajon voittaja.


title: Michele Alboreto

text: Alboreto oli opiskellut suunnittelua ja hän osallistui itse suunnittelemallaan CMR-autolla Formula Monza -kilpailuun ilman mainittavaa menestystä. Vuodeksi 1978 hän siirtyi Formula 3 -luokkaan ja sijoittui Italian F3-sarjassa seuraavana vuonna toiseksi. Vuodeksi 1980 hän siirtyi EM-sarjaan ja ajoi samaan aikaan kestävyyskilpailuja Lancialla. 1981 hän voitti Euroracing-mestaruuden ja siirtyi Minardin Formula 2 -talliin. Samana vuonna hän voitti Lancialla yhdessä Riccardo Patresen kanssa Watkins Glenin kuuden tunnin kilpailun.


title: Michele Alboreto

text: F1-debyyttinsä Alboreto teki vuoden 1981 San Marinon GP:ssä Tyrrellillä. Vuosina 1981–1994 Alboreto kilpaili Formula 1 -luokassa Tyrrell, Ferrari, Footwork, Arrows, Lola (BMS Scuderia Italia) ja Minardi -talleissa. Hän starttasi yhteensä 194 GP-kilpailuun (vain yhdeksällä kuljettajalla on enemmän startteja kautta aikojen), joista otti viisi voittoa, 23 palkintosijaa, kaksi paalupaikkaa ja viisi nopeinta kierrosta.


title: Michele Alboreto

text: Tyrrell oli tyytyväinen Alboreton suorituksiin Formula 2 -sarjassa ja antoi hänelle mahdollisuuden kilpailla tallissa vuosina 1981-83. Hän voitti ensimmäisen kilpailunsa Las Vegasin GP:ssä vuonna 1982, joka toimi kauden päätösosakilpailuna. Vuoden 1983 Detroitin GP:n voitto puolestaan oli Tyrrell tallin viimeinen voitto sekä moottorien osalta normaalisti hengittävien viimeinen voitto, kunnes turbot kiellettiin vuonna 1988.


title: Michele Alboreto

text: Kaudeksi 1984 Alboreto siirtyi Ferrari -talliin, jossa ajoi paalupaikalta voittoon (voiton merkitystä lisäsi italialaiskuskin voitto Ferrarilla sitten Ludovico Scarfiottin vuoden 1966 voiton).


title: Michele Alboreto

text: Alboreton paras kausi osui vuoteen 1985, jolloin hän sijoittui Ferrarillaan MM-sarjassa toiseksi 53 pisteellä. Kauden puolivälissä ja vielä jonkin verran sen jälkeenkin hänellä oli kaikki mahdollisuudet mestaruuteen, mutta ne hiipuivat, kun kauden viisi viimeistä osakilpailua päättyivät keskeytykseen teknisten ongelmien takia. Alboreto hävisi reilusti Alain Prostille (73 pistettä), mutta voitti selvästi kolmanneksi sijoittuneen Keke Rosbergin (40 pistettä).


title: Michele Alboreto

text: Vuoden 1985 jälkeen Alboreton kilpailumenestys alkoi hiipua ja hän ajoi heikolla menestyksellä loppu-uransa Tyrrellillä, Lolan autoja käyttäneillä Larroussella ja Scuderia Italialla, Arrowsilla ja Minardilla. Lolan autot osoittautuivat täysin susiksi, minkä seurauksena oli monta uloskarsiutumista.


title: Michele Alboreto

text: F1-uransa jälkeen Alboreto kilpaili urheiluautoilla ja vuonna 1997 voitti Le Mansin 24 tunnin kilpailun Porschella yhdessä Stefan Johanssonin ja Tom Kristensenin kanssa.


title: Michele Alboreto

text: Alboreto kuoli itäisessä Saksassa sijaitsevalla Lausitzringin moottoriradalla tapahtuneessa onnettomuudessa, kun hänen testaamansa Audi R8 -prototyyppiauton rengas räjähti tuhoisin seurauksin.


title: Michele Alboreto

text: ‡ Kilpailu keskeytettiin ja puolikkaat pisteet jaettiin alle 75% kisapituudesta.


title: Centria-ammattikorkeakoulu

text: Centria-ammattikorkeakoulu on vuonna 1995 perustettu, Keski-Pohjanmaan Kokkolassa, Pohjanmaan Pietarsaaressa ja Pohjois-Pohjanmaan Ylivieskassa toimiva korkeakoulu. Se oli aikaisemmalta nimeltään "Keski-Pohjanmaan ammattikorkeakoulu". Tilastokeskuksen mukaan vuonna 2014 Centria-ammattikorkeakoulussa oli yhteensä 3 220 opiskelijaa.


title: Centria-ammattikorkeakoulu

text: Syksyllä 2014 uutisoitiin valtion säästötoimien vaikutuksista Centria-ammattikorkeakoulun tutkimus- ja kehitystoimintaan. Samalla kerrottiin toiminnan keskittämisaikeista kahteen toimipisteeseen: Kokkolaan ja Ylivieskaan.


title: Centria-ammattikorkeakoulu

text: Koulutusta järjestetään päivä- ja monimuotototeutuksina. Centria-ammattikorkeakoulu tarjoaa myös ylempiä ammattikorkeakoulututkintoja liiketaloudessa, tekniikassa sekä sosiaali- ja terveysalalla.


title: Centria-ammattikorkeakoulu

text: Centria-ammattikorkeakoulun opiskelijakunta (COPSA) edustaa kaikkia Centria-ammattikorkeakoulun opiskelijoita.


title: Peukaloisen retket

text: Peukaloisen retket (alkuperäiseltä nimeltä "Nirusu no Fushigi na Tabi") on japanilais-itävaltalainen, Studio Pierrotin tuottama vuonna 1980 valmistunut animepiirrossarja. Sarja perustuu Selma Lagerlöfin kirjoittamaan kirjaan "Peukaloisen retket villihanhien seurassa".


title: Peukaloisen retket

text: Sarja on 52-osainen ja se on esitetty moneen kertaan Suomessa Yleisradion televisiokanavilla, Inkeri Walleniuksen kertomana. Vuonna 2007 sarjaa on esitetty C More Juniori -maksukanavalla uudelleendubattuna, jolloin Wallenius on toiminut myös kertojana. Sarja uusittiin Yle TV2-kanavalla syksyllä 2010.


title: Peukaloisen retket

text: Sarjan tunnusmusiikin sävelsi tšekkoslovakialainen Karel Svoboda. Japaninkielisessä dubbauksessa tunnusmusiikkina on eri kappale, joka on tyyliltään lähempänä tyypillistä anime-musiikkia.


title: Peukaloisen retket

text: Toisin kuin monet länsimaisiin teoksiin perustuvat animet, Peukaloisen retket on erittäin uskollinen alkuperäisteokselle lukuun ottamatta Nilsin lemmikiksi lisättyä hamsteria ja Smirre-ketun suurempaa roolia sarjan antagonistina.


title: Peukaloisen retket

text: Nils Holgersson on 14-vuotias poika köyhästä maalaisperheestä. Hän on laiska ja epäkunnioitava lähimmäisilleen. Vapaa-aikanaan hän nauttii kotitilan eläinten härnäämisestä. Eräänä päivänä, kun Nilsin vanhemmat olivat lähteneet kirkkoon ja jättäneet pojan yksinään kotiin lukemaan Raamattua, Nils näki sattumalta pienen kotihaltijan kävelemässä huoneen lattialla. Nils onnistui pyydystämään haltijan haaviin. Haltija ehdotti, että jos Nils päästäisi hänet vapaaksi, haltija antaisi tälle ison kultakolikon. Nils hylkäsi ehdotuksen, jolloin haltija suuttui ja muutti hänet peukalon mittaiseksi. Peukalon mittaisena Nils ymmärsi eläinten puhetta. Kun kotitilan eläimet huomasivat pikkuisen Nilsin, nämä päättivät kostaa.


title: Peukaloisen retket

text: Samaan aikaan tilan yläpuolella lenteli lauma villihanhia, jotka huutelivat tilan eläimille lappiin lähdöstä. Martti-hanhikukko halusi lähteä villihanhien mukaan, mutta lentäminen tuotti tälle vaikeuksia. Martti kuitenkin onnistui pääsemään lopulta lentoon. Nils tarrautui Martin kaulasta roikkuvaan naruun ja lähti tämän mukaan hamsterin kanssa.


title: Peukaloisen retket

text: Villihanhet eivät olleet kovin mielissään, että heidän seuraansa liittyi ihminen ja kotihanhi, mutta aikanaan ottivat heidät mukaansa historiallisille Ruotsin maakunnille ja kokivat monenlaisia seikkailuja yhdessä. Smirre-niminen kettu jahtasi Nilsiä ja villihanhia lähes koko matkan aikana. Matkalla Nils oppi auttamaan eläimiä ja ihmisiä sekä olemaan epäitsekäs. Nils sai kuulla, että kotihaltija saattaisi muuttaa hänet normaaliksi, jos hän pystyisi todistamaan muuttuneensa paremmaksi.


title: Peukaloisen retket

text: Atlantic Film on julkaissut vuodesta 2012 alkaen jaksoja yksittäisinä levyinä, jokaisessa julkaisussa on neljä jaksoa. Kolme ensimmäistä levyä sisältävä kokoelma on julkaistu 2013.


title: Peukaloisen retket

text: Finnkino on julkaissut sarjan jaksot aiemmin kahtena kuuden DVD-levyn boksina.


title: Nils Holgersson (täsmennyssivu)

text: Nils Holgersson voi tarkoittaa seuraavia asioita:


title: Võru

text: Võru (võroksi "Võro", ) on Võrumaan pääkaupunki Viron kaakkoisosassa. Se sijaitsee Tamulajärven rannalla. Vuoden 2018 alussa kaupungissa oli 12 242 asukasta.


title: Võru

text: Kaupungin perusti Riian kenraalikuvernööri Venäjän keisarinnan Katariina II:n toivomuksesta 21. elokuuta 1784 entisen Võrun kartanon paikalle. Kaupungin varhaisilta vuosilta on säilynyt säännöllinen ruutukaava, puurakennuksia ja kaksi Katariinalle omistettua kirkkoa: luterilainen kirkko vuodelta 1793 ja ortodoksinen kirkko vuodelta 1804.


title: Võru

text: Võru on ollut yli 200 vuotta paikallishallinnon, yrittäjyyden, kulttuurin ja urheilun keskus. Alkuaikoina hallinnon edustajat olivat saksalaista syntyperää, mutta 1900-luvun alussa kaupunki sai ensimmäiset etnisesti virolaiset kaupunginvaltuutetut.


title: Võru

text: Tunnetuin võrulainen on Viron kansalliseepoksen Kalevipoegin kirjoittaja Friedrich Reinhold Kreutzwald, joka asui kaupungissa vuosina 1833–1877 ja toimi kaupunginlääkärinä. Nykyään kaupungissa on hänelle omistettu museo ja patsas.


title: Võru

text: Võru on historiansa aikana ollut myös tärkeä koulukaupunki. 1800-luvun loppupuolella kaupungissa oli seitsemän koulua, joissa työskenteli 31 opettajaa ja 317 oppilasta, vaikka Võrun asukasluku oli alle 3 000. Vuonna 1914 perustettiin Võrun naisten käsityökoulu ja 1925 Võrun teollisuuskoulu. Vuosina 1921-1930 kaupungissa toimi opettajaseminaari.


title: Võru

text: Vuodesta 1995 Võrussa on toiminut valtiollinen tutkimus- ja kehityslaitos Võron instituutti, jonka tavoitteena on võron kielen ja kulttuurin kehittäminen ja tutkiminen.


title: Võru

text: Võru yhdistettiin rautateillä Riikaan ja Pihkovaan vuonna 1889, ja vuonna 1915 kaupunki sai sähkön. Vuonna 1940 Võrussa oli 6600 asukasta. Neuvostoliittoon liittämisen jälkeen kaupunkiin perustettiin monia teollisuuslaitoksia, muun muassa huonekalutehdas, jalkinetehdas, meijeri ja rakennusyhtiöitä. Võruun rakennettiin uusia asuinalueita, kaupungin väkiluku ja pinta-ala kasvoivat.


title: Võru

text: Suunnitelmatalouden romahdus toi Võruun aluksi taloudellisia ja sosiaalisia ongelmia, mutta ajan mittaan vanhojen yritysten toiminta on saatu vastamaan markkinatalouden vaatimuksia ja kaupunkiin on syntynyt uusiakin yrityksiä.


title: Võru

text: Vuonna 2011 Võrun kaupungissa oli 12 667 asukasta, joista 11 652 (92,0 %) oli virolaisia, 804 (6,3 %) venäläisiä ja 201 (1,6 %) muita kansallisuuksia.


title: Talentti

text: Talentti (, "tálanton"; ) on muinainen massan yksikkö. Se on lähtöisin mahdollisesti Babyloniasta tai Sumerista ja se vastasi vedellä täytetyn amforan painoa. Talenttia käytettiin usein rahayksikkönä, jolloin se viittasi yleensä kultaan. Myös hopeaa käytettiin.


title: Talentti

text: Talentti oli myös varsin suuri rahayksikkö. Antiikin Kreikassa Homeroksen aikoina se oli härän arvo kullassa, kun taas hellenistisen kauden lopulla kreikkalainen talentti oli 26.2 kiloa painava hopearaha. Aleksanteri Suuren aikoina hopeatalentti oli noin 26 kiloa hopeaa. Uuden testamentin aikoina talentti oli noin 6 000 denaaria, kun denaari oli työläisen päivän palkka. Tarkkoja arvioita talentin arvosta nykypäivänä on kuitenkin vaikea antaa muinaisten mittojen epämääräisyyden takia.


title: Talentti

text: Painomittana talentti oli Vanhan testamentin 60 miinaa (3000 sekeliä) eli siis noin 30–40 kg. Uuden testamentin aikana talentin paino oli sunnilleen saman verran; noin 35–40 kg.


title: Talentti

text: Rahamittana talentti tarkoitti 6 000 denaaria. Työläisen päiväpalkka oli Uuden testemantin aikaan yksi denaari.


title: Sedisvakanssi

text: Sedisvakanssi (latinan sanoista "sedes" ’tuoli’ ja "vacans" ’tyhjänä oleva’) tarkoittaa ajanjaksoa, jolloin piispanistuin, varsinkin paavinistuin, on vailla haltijaa. Käytännössä kyseeseen tulee ajanjakso paavin kuoleman ja uuden paavin virkaanastumisen välillä.


title: Sedisvakanssi

text: Voimassa olevan kirkko-oikeuden määräykset sedisvakanssin suhteen ovat peräisin paavi Johannes Paavali II:n konstituutiosta "Universi Dominici Gregis" (=UDG, 1996). UDG:n mukaan paavin toimi palautuu sedisvakanssin aikana kardinaalikollegiolle, joka vastaa tietyin rajoituksin kollektiivisesti paavin tehtävistä. Sedisvakanssi näkyy myös vaakunassa, jota käytetään esimerkiksi sedisvakanssin aikana lyödyissä Vatikaanivaltion eurokolikoissa. Tällöin vaakunasta puuttuu vaakunakilpi kokonaan, ja siihen on kuvattu vain ristikkäin olevat kultainen ja hopeinen avain, paavinvallan tunnukset, päivänvarjon alla.


title: Alfheim

text: Alfheim ( 'haltia-koti') on skandinaavisessa mytologiassa valohaltioiden valtakunta. Mytologian mukaan maailma oli jakautunut yhdeksään maailmaan, joista Midgårdin kerrottiin sijaitsevan keskimmäisenä. Maailmoja yhdisti elämänpuu Yggdrasil. Alfheim esiintyy myös englantilaisissa balladeissa nimillä "Elfhame" ja "Elphame". Se on myös vanha nimi Ruotsin provinssille Bohuslänille.


title: Alfheim

text: Alfheim mainitaan haltioiden kotina ainoastaan kahdessa muinaisnorjalaisessa tekstissä. Toinen niistä on Snorri Sturlusonin Proosa-Eddan runossa Gylfaginning.


title: Alfheim

text: Alfheim esiintyy englantilaisissa balladeissa nimillä "Elfhame" ja "Elphame", joka käännetään usein nykyenglannissa muotoon "Elfland" tai "Elfenland" (eli "haltiamaa"). J.R.R. Tolkienin luomassa fantasiamaailmassa esiintyy myös Haltiamaa, joka sijaitsee Kuolemattomien Maiden rannikolla.


title: Corona

text: Corona oli antiikin Roomassa kunnianosoituksena käytetty seppele.


title: Corona

text: Coronoita:


title: Korona

text: Korona tai corona voi tarkoittaa seuraavia asioita:


title: Motutapu

text: Motutapu on saari Hauraki-lahdella, Aucklandin kaupungista koilliseen, Uudessa-Seelannissa. Saaren koko nimi on "Te Motutapu a Taikehu", mutta lyhyempää nimeä käytetään useammin. Maorit olivat asuttaneet saarta yli sata vuotta, kunnes tulivuoren purkaus 1300-luvun alussa tuhosi heidän asuinpaikkansa.


title: Türi

text: Türi () on epäitsenäinen kaupunki ja entinen kaupunki Viron keskiosassa Pärnunjoen varrella Järvamaalla. Türissä on 5 257 asukasta (1.1.2015) ja sen pinta-ala on 9,80 neliökilometriä.


title: Türi

text: Ensimmäinen maininta Türistä on vuodelta 1347. Kirkonkylä alkoi kasvaa 1900-luvun vaihteessa, kun Türiin perustettiin sellutehdas ja Tallinnan ja Viljandin välinen rautatie valmistui. Türi sai kaupunkioikeudet 2. heinäkuuta 1926, ja kaupunkiin perustettiin radioasema 1937. Kesällä 1941 suurin osa kaupungista tuhoutui sodassa.


title: Türi

text: Türi menetti itsenäisen asemansa ja siitä tuli epäitsenäinen kaupunki () vuonna 2005 yhdistyttyään Türin kunnan kanssa uudeksi Türin kunnaksi. Vuoden 2017 kuntauudistuksessa Türin kunta yhdistettiin ja Väätsan ja Kärun kuntien kanssa jälleen uudeksi Türin kunnaksi. Türi on Türin kunnan keskuspaikka.


title: Türi

text: Vuoden 2011 väestönlaskennan mukaan Türin epäitsenäisessä kaupungissa oli 5 410 asukasta, joista 5 127 (94,8 %) oli virolaisia, 135 (2,5 %) venäläisiä ja 144 (2,7 %) muita kansallisuuksia.


title: Türi

text: Türissa järjestetään vuosittain keväällä isot puutarhamessut. Vuonna 2000 Viron pääministeri Mart Laar julisti Türin Viron ”kevätpääkaupungiksi”.


title: Kiila (albumi)

text: Kiila on Apulanta-yhtyeen kahdeksas studioalbumi. Sitä äänitettiin aikavälillä toukokuu 2004 ja tammikuu 2005 ja se julkaistiin 16. maaliskuuta 2005. Tyyliltään levy on vakavaa ja paikoin raskasta rockia. Joillakin albumin kappaleilla on mukana myös viuluja. Jousisovitukset on tehnyt Anssi Tikanmäki. Albumi myi kultaa julkaisupäivänään, ja myöhemmin myös platinaa, yli 50 000 kappaletta ollen Apulannan menestynein albumi. Kiilalta julkaistiin kaksi singleä, "Pahempi toistaan" ja "Armo", joista kummastakin tuli runsaasti soitettu radiohitti. Kaukaa lähelle -kappaleessa kitaraa soitti Nightwish-yhtyeen Emppu Vuorinen. Bassoa albumilla soittaa ensimmäistä kertaa basisti Sami "Parta-Sami" Lehtinen. Lehtisellä on ollut kokemusta Apulannasta aikaisemmilta vuosilta toimiessaan Apulannan kiertuekitaristina.


title: Kiila (albumi)

text: Albumi nousi Suomen virallisen listan sijalle 1.


title: Laura Giordano

text: Laura Giordano on Palermossa 1979 syntynyt sopraano ja oopperalaulaja.


title: Laura Giordano

text: Laura Giordano aloitti lauluopintonsa 16-vuotiaana ja osallistui joihinkin tuotantoihin (Rigoletto, Tosca, Ruusuritari) Palermon Teatro Massimossa ja Catanian Teatro Massimo di Bellinissä. Hän voitti "Operalaboratorio"-kilpailun kahdesti peräkkäin 1997-98 ja lauloi pääroolin Donizetin oopperassa I pazzi per progetto ja Rossinin Adinassa. Vuosina 1998-99 hän opiskeli ensin Maria Chiaran, sitten Alida Ferrarinin johdolla.


title: Swallow the Sun

text: Swallow the Sun on melodista doom- ja death metal -musiikkia esittävä yhtye Jyväskylästä.


title: Swallow the Sun

text: Swallow the Sunin perusti kitaristi Juha Raivio vuonna 2000. Kolmen vuoden päästä vuonna 2003 yhtye äänitti ensimmäisen tuotoksensa, demon nimeltä "Out of This Gloomy Light", joka sisälsi neljä kappaletta. Samana vuonna yhtye allekirjoitti levytyssopimuksen Firebox Recordsin kanssa, ja saman vuoden aikana julkaistiin debyyttialbumi "The Morning Never Came". Inferno-lehti valitsi yhtyeen vuoden tulokkaaksi.


title: Swallow the Sun

text: Huhtikuussa 2005 Swallow the Sun julkaisi singlen "Forgive Her...", jolla on myös cover-versio Candlemass-yhtyeen kappaleesta "Solitude". Single nousi ensimmäisellä viikolla Suomen singlelistan sijalle 4. Elokuussa 2005 ilmestyi yhtyeen toinen albumi "Ghosts of Loss", joka nousi listalla sijalle 8.


title: Swallow the Sun

text: Swallow the Sunin kolmannen albumin "Hope" julkaisi 7. helmikuuta 2007 Spinefarm Records. Albumin äänitykset tehtiin Seawolf-studiolla Suomenlinnassa syys- ja lokakuussa 2006. Albumi nousi Suomen albumilistalle sijalle 3.


title: Swallow the Sun

text: 14. toukokuuta 2009 Swallow the Sun ilmoitti virallisella sivustollaan rumpali Pasi Pasasen jättävän yhtyeen. Pasasella ei omien sanojensa mukaan enää ollut tarpeeksi motivaatiota Swallow the Sunissa työskentelyyn. Hänen tilalleen tuli Kai Hahto.


title: Swallow the Sun

text: Neljäs albumi "New Moon" julkaistiin Suomessa 4. marraskuuta 2009, viides albumi, "Emerald Forest and the Blackbird" 1. helmikuuta 2012 ja kuudes albumi, "Songs from the North I, II & III" 13. marraskuuta 2015.


title: Swallow the Sun

text: EP:t


title: Luettelo tenoreista

text: Tämä on kansallisuuksien mukaan osioihin jaettu luettelo oopperalaulajista, joiden ääniala on tenori.


title: Elinkelpoinen vyöhyke

text: Elinkelpoinen vyöhyke on jokin maailmankaikkeudessa oleva tila, jolla voi ainakin teoriassa esiintyä elämää.


title: Elinkelpoinen vyöhyke

text: Yleensä elinkelpoisella vyöhykkeellä tarkoitetaan Tähteä ympäröivää elämänvyöhykettä, jossa vesi voi esiintyä nestemäisenä planeetan pinnalla. Tämän vyöhykkeen sisäpuolella on liian kuumaa ja ulkopuolella liian kylmää elämälle. Tähteä elinkelpoisella vyöhykkeellä kiertävää planeettaa sanotaan usein "kultakutriplaneetaksi" vanhan kansansadun ”Kultakutri ja kolme karhua” mukaan.


title: Elinkelpoinen vyöhyke

text: Lisäksi voidaan määritellä ns. galaktinen elämän vyöhyke eli se alue galaksissa, jossa olot ovat elämän olemassaololle suotuisimmat.


title: Elinkelpoinen vyöhyke

text: Maan elinkelpoinen osa on "biosfääri".


title: Sopwith Camel

text: Sopwith Camel oli englantilainen ensimmäisen maailmansodan aikainen hävittäjälentokone, jota pidettiin eräänä aikansa parhaista sotilaslentokoneista.


title: Sopwith Camel

text: Sopwith Aviation Company valmisti Camelia vuodesta 1916 lähtien noin 6 000 kappaletta. Koneen nimi Camel (”kameli”) tuli sen konekivääreitä peittävästä suojapellistä, joka muistutti kamelin kyttyrää.


title: Sopwith Camel

text: Camelit pudottivat 1 294 viholliskonetta.


title: 305 mm/52 -merikanuuna vm. 1907

text: 305 mm/52 -merikanuuna vm. 1907 (lyhennetty tunnus 305/52) oli Obuhovin terästehtaan valmistama järeä merikanuuna, jonka kaliiperi oli 12 tuumaa (304,8 mm). Alus- ja rannikkotykistökäyttöön tarkoitetun tykin suunnittelu käynnistyi vuonna 1906, ja aseen lopulliset tuotantopiirustukset hyväksyttiin viisi vuotta myöhemmin 1911. Venäjän keisarikunnan laivastoministeriö tilasi yhteensä 198 tykkiä, joista 126–144 oli valmistunut vuoden 1916 loppuun mennessä.


title: 305 mm/52 -merikanuuna vm. 1907

text: Venäjän keisarikunnan laivasto tuhoutui liki kokonaisuudessaan Venäjän-Japanin sodassa. Tuhoutuneille aluksille lähdettiin pikaisesti hankkimaan korvaajia. Uusien alusten aseistuksesta päätti huhtikuussa 1906 kokoontunut kokous, johon osallistui 20 amiraalia sekä joukko laiva- ja asesuunnittelun asiantuntijoita. Osallistujien enemmistö kannatti uusiksi tykeiksi 305 millimetrin tykkejä, joiden pituus olisi yli 50 kaliiperia. Uudet aluksten pääaseistuksena oli tarkoitus olla 12 keskilinjaan asennettua tykkiä. Näiden asentaminen kaksoistorneihin olisi tehnyt aluksista liian pitkiä, minkä seurauksena päädyttiin kolmiputkisiin torneihin.


title: 305 mm/52 -merikanuuna vm. 1907

text: 305/52-tykkien suunnittelu käynnistyi Venäjän keisarikunnan laivaston teknillisen komitean ("Morskoi tehnitšeski komitet", lyh. "MTK") tykistöosaston esitettyä uuden 12 tuuman 50 pituuskaliiperin merikanuunan toteuttamista. Uuden tykin putken massaksi tulisi 47,34 tonnia, ja se kykenisi ampumaan 331,7 kilogramman kranaatin lähtönopeudella 914 metriä sekunnissa. Tykin kammiopaineen rajaksi asetettiin 2 500 kg/cm². Obuhovin terästehdas käynnisti aseen suunnittelutyöt MTK:n annettua hyväksyntänsä projektille 18. heinäkuuta 1906, ja ensimmäisten tykkien putkien sisäosat valmistuivat jo saman vuoden lopulla. Brittiläinen Vickers-yhtiö avusti projektin teknillisessä suunnittelutyössä ja tuotantojärjestelyjen kehittämisessä.


title: 305 mm/52 -merikanuuna vm. 1907

text: Tykkien spesifikaatiota muutettiin jo vuotta myöhemmin projektin käynnistämisestä laivatykistön päätarkastajan, kenraalimajuri K. T. Dubrovin päätöksellä. Uudessa spesifikaatiossa lähtönopeus nostettiin 975 metriin sekunnissa ja kranaatin massa 378,4 kilogrammaan, mikä tarkoitti tykin putken massan kohoamista 50,66 tonniin ja kammiopaineen nousua. Muutoksien sisällyttäminen jo valmistettuihin tykinputkiin ei ollut kuitenkaan mahdollista; putkia oli liki mahdotonta pidentää.


title: 305 mm/52 -merikanuuna vm. 1907

text: Spesifikaatiota muutettiin jälleen lokakuussa 1910 MTK:n kokouksen nostaessa putken massaa edelleen 51,7 tonniin. Lopullinen tuotantospesifikaatio hyväksyttiin vuotta myöhemmin 15. lokakuuta 1911, ja tykki koki siinä jälleen muutoksia. Lähtönopeusvaatimus pudotettiin 762 m/s raskaampien 470,9 kilogramman kranaattien kustannuksella. Tykin rannikkotykistöversion kantamaksi arvioitiin 167 kaapelinmittaa (30,9 km) 50 asteen korolla. Venäjän tuhotun laivaston korvaamisella oli huomattava kiire, mikä vaikutti myös tykkien kehityksen kirittämiseen. Muun muassa kranaatin massan määrittämiseen käytettyjä pitkän kantaman ampumakokeita ei ehditty toteuttaa ennen tuotannon aloittamista.


title: 305 mm/52 -merikanuuna vm. 1907

text: Laivastoministeriö tilasi 198 tykkiä, joista lähteestä riippuen 126 tai 144 oli toimitettu vuoden 1916 loppuun mennessä. Vuonna 1917 oli tarkoitus toimittaa 24 tykkiä, mutta vain 12 näistä toimitettiin. 14 keskeneräiseksi jäänyttä tykkiä toimitettiin vuonna 1921 ja muutamia yksittäisiä vielä tämänkin jälkeen.


title: 305 mm/52 -merikanuuna vm. 1907

text: 12 tuuman merikanuunan alusasennukset päädyttiin toteuttamaan kolmiputkisiin tykkitorneihin vuonna 1907 käydyissä suunnittelukokouksissa. Tornien rakentamissopimuksesta kilpailivat kolme venäläistä (Metallitšeski, Obuhov, Putilov ja ONZiV) sekä neljä ulkomaista metallitehdasta (Vickers, Krupp, Schneider-Creusot ja Škoda). Tarjouskilpailuun osallistuvien ehdotusten antamisen takarajaksi asetettiin huhtikuun 1909 alku, mutta rajaa siirrettiin eteenpäin muutamalla viikolla ONZiV:n suunnitelmien viivästymisen vuoksi. Tykkitornien haluttiin mahdollistavan aiempien 12 tuuman 40 kaliiperin tykkien tapaan 40 sekunnin laukausväli. Painorajoitukset olivat myös tiukat; ylimassaisia suunnitelmia rankaistiin huomattavilla sakkopisteillä.


title: 305 mm/52 -merikanuuna vm. 1907

text: Kesäkuuhun 1909 mennessä kilpailijat olivat karsiutuneet siten, että tornien tuotantosopimuksesta kilpailivat pääasiassa enää Metallitšeski ja Putilov, joista jälkimmäinen teki yhteistyötä Schneider-Creusotin kanssa. Valintoja johtanut MTK näki Metallitšeskin suunnitelman etuna sen nopean juonto- ja latauslaitteiston, pienemmät ampuma-aukot ja paksummat väliseinämät. Makasiinitilojen palontorjuntalaitteistot olivat myös kilpailevaa ehdotusta paremmat. Kilpailevan Putilovin suunnitelman etuna oli parempi suuntauslaitteisto ja jousikäyttöinen latasin, joka mahdollisti ammusten lataamisen kaikilla putken koroilla.


title: 305 mm/52 -merikanuuna vm. 1907

text: MTK valitsi Metallitšeskin tarjouksen, tosin vaatien sitä yhdistämään kaksi Putilovin ehdotuksen etuna nähtyä laitteistoa suunnitelmaansa. Tehdas kuitenkin jätti muutosehdotukset toteuttamatta: esitetty jousilatasin korvattiin ketjurakenteisella ja pneumaattinen suuntausjärjestelmä pidettiin alkuperäisenä, sillä Putilovin hydraulinen järjestelmä olisi tehnyt torneista epätasapainoisia ja nostanut alusten lopullista massaa 40 tonnilla.


title: 305 mm/52 -merikanuuna vm. 1907

text: MTK joutui luopumaan koetornin rakentamisesta hankkeen korkeiden kustannusten seurauksena. Gangut-luokan neljän aluksen tykit tilattiin kolmelta eri metallitehtaalta: "Sevastopolin" ja "Poltavan" tykkitornit tulivat Metallitšeskilta, "Petropavlovskin" Obuhovilta ja "Gangutin" Putilovilta. Mustanmeren laivastolle tilattujen alusten tykkitornit toimitti ONZiV lukuun ottamatta "Imperator Aleksander III:n" torneja, jotka toimitti Putilov.


title: 305 mm/52 -merikanuuna vm. 1907

text: Myöhempää tuotantoa edustaneet Mustanmeren laivaston tykkitornit olivat rakenteellisesti vahvempia ja massaltaan raskaampia, minkä lisäksi ne oli varustettu pitkän kantaman etäisyysmittareilla. Tornien panssarointi oli 305 mm paksu verrattuna varhaisempien 203 millimetriin. Takaseinän teräsrakenteet olivat 13 tuumaa paksut koko tornin tasapainottamiseksi. "Imperatsitsa Marian" myöhempää tuotantoa edustaneet tykkitornit olivat 860-tonniset, "Sevastopolin" varhaista tuotantoa edustaneiden tornien painaessa 773 tonnia.


title: 305 mm/52 -merikanuuna vm. 1907

text: Tornien makasiinitilat suunniteltiin sadan laukaisuyhdistelmän varastointia silmällä pitäen. Taistelualusten perimmäisissä torneissa osa sadan laukaisuyhdistelmän ampumatarvikkeista jouduttiin tosin varastoimaan erillisiin varamakasiineihin, sillä perätornit rakennettiin ahtaampiin tiloihin. Sinkkipakkauksiin säilötyt ajopanokset varastoitiin teräshyllyköissä makasiinin panostilassa, joka sijaitsi useimmissa tykkitorneissa ammustilojen yläpuolella.


title: 305 mm/52 -merikanuuna vm. 1907

text: Makasiinitilat yhdistyivät tykkitornin ylempiin, putkikerroksen alapuolisiin ammustiloihin yhdellä hissikuilulla, jossa kulkenutta nostinta käytettiin kaikkien kolmen putken ammusten ja panosten nostamiseen makasiinitiloista putkikerrokseen.


title: 305 mm/52 -merikanuuna vm. 1907

text: Venäjän keisarikunnan tykistöpäähallinto valitsi 305/52-tykin rannikkopuolustuskäyttöön, mutta ei päässyt yksimielisyyteen millaiselle lavetille aseet asennettaisiin. Lopulta päädyttiin kuitenkin suojaamattomiin yksiputkisiin avolavetteihin ilmeisesti taloudellisten tekijöiden pakottamana. Suojaamattomien lavettien toimittajaksi valittiin parhaan tarjousehdotuksen tehnyt Pietarin metallitehdas. Tilaus käsitti kahdeksan tykkitornia, jotka sijoitettiin Kronstadin linnakkeen Yhinmäen (Krasnaja Gorka, neljä tornia) ja Inon linnakkeille (neljä tornia).


title: 305 mm/52 -merikanuuna vm. 1907

text: Metallitehdas teki esityksen panssaroitujen tornitykkien asentamisesta rannikkolinnakkeille, sillä se näki ne avotykkejä parempana vaihtoehtona rannikkopuolustuksen kannalta. Tehdas esitti rannikkolinnakkeille yksi- ja kaksiputkisia tykkitorneja, jotka oli kehitetty Gangut-luokan taistelulaivojen kolmiputkisten MK-3-12-tornien pohjalta. Esitys johti lopulta kaksiputkisten panssaritornien tilaamiseen rannikkotykistölle.


title: 305 mm/52 -merikanuuna vm. 1907

text: Kehitystyön tuloksena syntyi kaksi erilaista tornikonstruktiota, joista toinen maavoimien rannikkotykeille ja toinen laivaston aluksille. Konstruktiot poikkesivat toisistaan merkittävin osin, minkä seurauksena vain rajallinen määrä niiden osista oli keskenään vaihtokelpoisia. Venäjän keisarikunnan merihallinto palasi vuonna 1915 yksiputkisiin 305/52-asennuksiin, sillä tornitykit olivat osoittautuneet varsin monimutkaisiksi ja kalliiksi asejärjestelmiksi. 1920-luvulle tultaessa rannikkolinnakkeilla käytettiin sekaisin sekä maavoimien (putken merkintä CA) että laivaston (putken merkintä MA) käyttöön suunniteltuja tykkejä.


title: 305 mm/52 -merikanuuna vm. 1907

text: 12 tuuman 52 kaliiperin tykeillä varustettuja rannikkopattereita toteutettiin osana Pietari Suuren merilinnoitusta Suomenlahden ja Itämeren pääaltaan rannikkoalueille.


title: 305 mm/52 -merikanuuna vm. 1907

text: Panssaroituihin kaksoistorneihin asennetun rannikkotykkipatterin rakentaminen käynnistyi Aegnan saaren pohjoisosassa osana Pietari Suuren merilinnoituksen laajempia linnoitustöitä Suomenlahdella vuonna 1914. Saaren infrastruktuuriin kuului jo patterien rakentamisen aikaan kapearaiteinen rautatie.


title: 305 mm/52 -merikanuuna vm. 1907

text: Alkuun Alexander Nevsky -nimellä tunnettu patteri oli 200 metriä pitkä ja ulottui yhdeksän metriä maan sisälle. Panssaroidut tykkitornit sijaitsivat patterin päissä. Patterin keskiosan panssarikuvun alla sijaitsivat tähystystornilla varustettu komentopaikka ja dieselvoimalaitos. Tykkiasemien pyörivä metallirakenne oli kokonaismassaltaan noin 770-tonninen.


title: 305 mm/52 -merikanuuna vm. 1907

text: Viro eteni itsenäisyyttä kohti monivaiheisten itsehallintopyrkimysten ja Venäjällä tapahtuneiden vallankumousten seuraamana. Itsenäisyyden alkuvuosia leimasi poliittisesti sekava tilanne, jossa maan hallinnosta kilpailivat useat eri ryhmät. Tämän lisäksi Viro ajautui Saksan hyökkäyksen alle ensimmäisen maailmansodan loppuvaiheilla.


title: 305 mm/52 -merikanuuna vm. 1907

text: Bolševikkijoukot vaurioittivat saaren tykkipattereita ja muuta infrastruktuuria vetäytyessään saksalaismiehittäjiä pakoon Virosta helmikuussa 1918. Viro julistautui itsenäiseksi 24. helmikuuta 1918, mutta saksalaiset valtasivat valtion pääkaupungin jo päivää myöhemmin. Miehitysjoukot eivät nähneet saaren tuhottujen patterien kunnostamista olennaisena, mutta rakensivat Aegnalle uuden neljällä kuuden tuuman tykillä ja kahdella 105 mm tykillä varustetun patterin.


title: 305 mm/52 -merikanuuna vm. 1907

text: Ensimmäinen maailmansota päättyi Saksan antautumiseen marraskuussa 1918, avaten tien myös Viron vapautumiselle miehitysvallasta. Maan väliaikainen hallitus aloitti nopeasti toimintansa. Vastavapautunut maa joutui kuitenkin heti hyökkäyksen alle. Tällä kertaa Viron pyrki miehittämään Neuvosto-Venäjä, joka oli mitätöinyt Viron alueet saksalle luovuttaneen Brest-Litovskin rauhansopimuksen Saksan antautumisen yhteydessä. Kamppailusta muodostui Viron vapaussota, joka näytti alkuun varsin kohtalokkaalta Viron suhteen. Tilanne kuitenkin kääntyi, kun ulkovallat alkoivat antaa nuorelle valtiolle merkittävää sotilaallista tukea, minkä avulla väliaikainen hallitus onnistui saamaan maa-alueensa takaisin helmikuuhun 1919 mennessä.


title: 305 mm/52 -merikanuuna vm. 1907

text: Viron kansalliskaarti Kaitseliit alkoi selvittää entisen isännän Aegnalle jälkeensä jättämän sotilasmateriaalin kuntoa vapaussodan alulla marraskuussa 1918, ja se osoittautui varsin karuksi.


title: 305 mm/52 -merikanuuna vm. 1907

text: Tallinnan puolustuksen kannalta oleellisimpana nähtiin saaren 12 tuuman patterin (entiseltä nimeltään rannikkopatteri 15) kunnostaminen. Tehtävä asettui patterin päällikön sijaiseksi 10. huhtikuuta 1919 määrätyn Jaak Feldmannin hoidettavaksi. Hän kartoitti järeän patterin tilan, mikä osoittautui huonoksi. Oikea tykkitorni oli rikkoutunut ja ampumatarviketila romahtanut. Vasemman tornin betonirakenteet olivat halkeilleet. Molempien tornien sisällä olleet järjestelmät olivat osittain vaurioituneet.


title: 305 mm/52 -merikanuuna vm. 1907

text: Feldmann palasi saarelle muutamia päiviä katselmuksensa jälkeen 14. huhtikuuta mukanaan tykistöasiantuntijana tunnettu 2. arvoluokan kapteeni Gebhardt, telakkainsinööri Hendrikson, sekä joukko projektin tarvitsemia ammattimiehiä. Kunnostustyöt aloitettiin poistamalla räjähtämättömät ampumatarvikkeet tykkiasemista. Saaren voimalaitos oli tuhottu, minkä takia Aegnalle tuotiin varavoimaksi lokomobiili. Saarelle sijoitettu työvoima kohdistettiin alkuun pääasiassa 12 tuuman patterin oikeanpuolimmaisen panssaritornin kunnostamiseen. Tykkiasemia ja niiden järjestelmiä korjattiin Hiidenmaan Tahkunassa sijainneesta 12 tuuman patterista puretuilla osilla. Työt etenivät hyvin, ja 12 tuuman patterin ensimmäisen tykin koelaukaus päästiin ampumaan 1. toukokuuta 1919. Järeän patterin kunnostaminen jatkui juhannukseen 1919. Tykkien kantama oli alkuperäisillä kranaateilla noin 27 kilometriä, mutta 1930-luvulta käyttöön otetut keveämmät kranaatit nostivat sen 42–43 kilometriin.


title: 305 mm/52 -merikanuuna vm. 1907

text: Neuvosto-Venäjä esitti rauhantarjouksen Virolle elokuussa 1919, ja rauhanneuvottelut käynnistyivät seuraavan kuun puolella. Alkuun kangerrelleet neuvottelut alkoivat kuitenkin tuottaa tulosta loppuvuodesta, kun maiden välille solmittiin aselepo vuodenvaihteessa 1919-1920. Lopullinen rauhansopimus allekirjoitettiin Tartossa muutamaa kuukautta myöhemmin, jolloin myös Neuvosto-Venäjä tunnusti Viron itsenäisyyden.


title: 305 mm/52 -merikanuuna vm. 1907

text: Aegnan saaresta tuli suljettu linnakesaari vuonna 1922, kun loput sillä aiemmin asuneesta väestöstä siirrettiin asumaan läheiselle Kräsulinsaarelle ja Viimsinniemelle.


title: 305 mm/52 -merikanuuna vm. 1907

text: Vastaitsenäistyneiden Viron ja Suomen välille alkoi kehittyä huomattavaa puolustusyhteistyötä 1920- ja 1930-lukujen kuluessa. Yhteistyön ytimessä oli Suomenlahden tykistösulkuna tunnettu strateginen meripuolustusjärjestelmä, jonka tarkoituksena oli sulkea Neuvostolaivasto Suomenlahden pohjukkaan. Järjestelmän selkärangan muodostivat sen pääaseena toimineet 12 tuuman patterit Viron Aegnassa sekä Suomen Mäkiluodossa ja Kuivasaaressa. Tykistösulun patterit integroitiin myös vahvasti toisiinsa Suomenlahden ylittäneillä yhteyskaapeleilla, jotka mahdollistivat lahden molempien puolten asemien yhdenaikaisen tulenjohdon joko Suomen tai Viron puolelta. Suomi ja Viro eivät missään vaiheessa virallisesti liittoutuneet sotilaallisesti, mutta tykistösulun pitävyyttä harjoiteltiin maiden välisissä yhteisissä sotaharjoituksissa.


title: 305 mm/52 -merikanuuna vm. 1907

text: Saksa ja Neuvostoliitto solmivat Molotov–Ribbentrop-sopimuksena tunnetun hyökkäämättömyyssopimuksen elokuussa 1939, minkä salaisessa pöytäkirjassa saneltiin myös maiden väliin jääneiden Itä-Euroopan osien jako etupiireihin. Neuvostoliiton etupiiriin kuulunut Viro joutui Neuvostohallinnon ulkopoliittisen painostuksen kohteeksi kesällä 1940, jolloin Neuvostoliitto vaati sille myönteisen nukkehallinnon asettamista Viroon sekä puna-armeijan joukkojen päästämistä Viron alueille. Viro taipui itänaapurinsa vaatimuksiin 17. kesäkuuta 1940 solmitussa sopimuksessa, johon kuului myös Aegnan linnoituksen luovutus miehityshallinnolle. Aegnasta tuli syyskuusta 1940 alkaen Neuvostoliiton armeijan sotilasalue.


title: 305 mm/52 -merikanuuna vm. 1907

text: Neuvostoliittoon hyökännyt Saksan armeija valtasi Tallinnan elokuussa 1941. Saksalaismiehittäjien alta perääntyvät neuvostojoukot räjäyttivät Aegnan tykkipatterit jälleen käyttökelvottomaan kuntoon 29. elokuuta 1941. Saksalaiset päättivät jättää saaren patterit kunnostamatta, kuten tekivät myös Viron toisen maailmansodan lopulla uudelleenmiehittäneet Neuvostoliittolaiset.


title: 305 mm/52 -merikanuuna vm. 1907

text: Pietari Suuren merilinnoituksen lounaan suunnan etuasema koostui kolmesta Viroon sijoitetusta rannikkotykistöpatterista: Tahkuna, Lehtma ja Poosaspea. Hiidenmaan Tahkunan patteri oli näistä raskain 12 tuuman tykkeillään. Patterin tehtävä oli merilinnoituksen etuaseman lounaan suunnan turvaaminen ja Suomenlahden katkaisevien merimiinoitteiden valvonta yhteistyössä Russarön ja Örön saarille sijotettujen järeiden patterien kanssa.


title: 305 mm/52 -merikanuuna vm. 1907

text: Tahkunan nelitykkisen patterin ryhmitys koostui kahden yksiputkisen tykkitornin muodostamista pareista. Tykkiparin tornit sijoitettiin 64 metrin päähän toisistaan, ja tykkiparien muodostamat asemat olivat 111 metrin päässä toisistaan.


title: 305 mm/52 -merikanuuna vm. 1907

text: Tahkunan patterin rakentamisen valmistelut käynnistyivät vuonna 1914. Järeillä tykeillä varustetut rannikkopatterit vaativat tuekseen riittävän satama- ja kuljetusinfrastruktuurin. Tästä syystä Tahkunan patterityöt aloitettiin rakentamalla kapearaiteinen (raideleveys 750 mm) rautatie Lehtman satamaan. Itse tykkipatterin rakennustyöt käynnistyivät suunnitteluryhmän tekemän maastotutkimuksen jälkeen vuonna 1915.


title: 305 mm/52 -merikanuuna vm. 1907

text: Patterien rakentamiseen kului vuosina 1916–1917 yhteensä 1 700 kuutiometriä betonia, mikä oli vain 12 prosenttia asemiin käytettävän betonin suunnitellusta kokonaismäärästä. Rakennustyöt olivat edenneet kesäkuussa 1917 niin pitkälle, että aseman 12 tuuman tykit voitiin asentaa pyöreille umpibetonisille alustoilleen, jotka ulottuivat neljä metriä maan alle ja olivat halkaisijaltaan 15-metriset. Tykeille tehtiin asentamisen jälkeen koeammunnat, ja patteri todettiin taistelukuntoiseksi muutamaa kuukautta myöhemmin elokuussa. Patterin suojaksi rakennettiin myös erillinen ilmatorjuntapatteri, joka oli alkuun varustettu 57 mm tykeillä ja myöhemmin raskaammilla 75 mm tykeillä.


title: 305 mm/52 -merikanuuna vm. 1907

text: Tahkunan tykkiasemia ei ehditty lopulta rakentaa täysin loppuun. Tykit poistettiin asemistaan 1920-luvun alulla, ja niistä purettuja osia käytettiin Tallinnan edustalla sijainneen Aegnan 12-tuumaisen patterin kunnostamiseen.


title: 305 mm/52 -merikanuuna vm. 1907

text: Sõrvenniemen patterin ryhmitys koostui Hiidenmaan Tahkunan patterin tavoin neljästä yksiputkisesta tykkiasemasta, jotka sijoitettiin maastoon pareittain. Parin muodostaneiden tykkiasemien välinen etäisyys oli Tahkunan asemien tapaan 63 metriä ja parien välinen etäisyys oli 112 metriä. Kolme tykeistä muodostivat suoran linjan neljännen sijaitessa 20 metriä siitä sivuun. Avorakenteiset tykkitornit olivat kuusi metriä korkeita, ja painoivat putken kanssa noin 120 tonnia. Sõrvenniemen tykeillä oli täysi 360 asteen ampumasektori.


title: 305 mm/52 -merikanuuna vm. 1907

text: Rakentaminen alkoi neljän kartionmallisen tykkialustan valamisella betonista, minkä jälkeen näille asennettiin panssarisuojatut tykkitornit. Tykkitornien suojaksi kaavaitiin myös 4,3 metriä paksuja betoniseiniä, mutta tällainen ehdittiin toteuttaa vain toisen ja kolmannen tykkiaseman osalta. Tykkiasemien voimanlähteet, kaksi dieselvoimalaitosta, saivat omat suojarakennuksensa polttoainesäiliöineen. Tykkiasemien taakse sijoitettiin ampumatarvikekellarit, komentopaikka sekä tulenjohto- ja tähystystorni. Patterilta oli viisi kilometriä pitkä raideyhteys Mõntun satamaan.


title: 305 mm/52 -merikanuuna vm. 1907

text: Patteri ei ollut kokonaan valmis ensimmäisen maailmansodan taistelujen alkaessa Viron saaristossa, ja se kyettiin saamaan taistelukuntoiseksi vain väliaikaisratkaisujen tuella. Saksalaiset aloittivat patterin pommittamisen osana Viron saariston valtaamiseen tähdännyttä operaatio Albionia 30. syyskuuta ja 1. lokakuuta. Tykkipatterin silloisen komentajan kapteeni Knupferin mukaan asema kärsi merkittäviä tappioita, kun pommituksen sirpale putosi vielä keskeneräisen ampumatarvikevaraston tammioven läpi. Sirpaleen aiheuttama palo räjäytti koko varaston, mikä johti neljän upseerin ja 70 miehistön jäsenen välittömään kuolemaan. 40 miestä kuoli vielä myöhemmin saamiinsa vammoihin 60 selvitessä vammoistaan huolimatta. Iskun aiheuttamat menetykset rapauttivat järeän patterin taistelukykyä merkittävästi, mutta se kykeni jatkamaan toimintaa jossain määrin niistäkin huolimatta.


title: 305 mm/52 -merikanuuna vm. 1907

text: Patteri kärsi räjähdyksen jälkeen vielä pieniä lisävaurioita 8-9. lokakuuta tehdyissä pommituksissa, mutta pysyi edelleen toimintakykyisenä jatkaen tulitoimintaa aina 14. lokakuuta saakka. Saksalaiset alukset saivat käskyn tuhota sen lopullisesti 15. lokakuuta, koska patteri laajoine ampumasektoreineen aiheutti merkittävän uhan miehittäjän 12. lokakuuta maihin nousseille jalkaväkijoukoille Saarenmaalla. Venäläiset olivat tosin jo aloittaneet asemien evakuoinnin ja kaluston tuhoamisen, kun patteri jäi voimakkaan tykkitulen alle. Tulitus rapautti asemien taistelukyvyn lopullisesti, minkä jälkeen saksalaiset valtasivat ne maateitse 15. lokakuuta 1917.


title: 305 mm/52 -merikanuuna vm. 1907

text: Suomeen jäi itsenäistymisen jälkeen yhdeksän Obuhovin 305/52-tykkiä, jotka saivat uudessa isäntämaassaan mallinimen 305/52 O (305 millimetrin 52 kaliiperin merikanuuna mallia Obuhov). Kalustosta osa oli CA-merkittyä maavoimien kalustoa ja osa MA-merkittyä laivastokalustoa. Tykit oli sijoitettu Örön (4 tykkiä) ja Inon linnakkeille (5 tykkiä). Inon tykit siirrettiin myöhemmin Helsingin edustan rannikkolinnakkeille.


title: 305 mm/52 -merikanuuna vm. 1907

text: Suomeen jäänyt tykkikalusto ei ollut ampumakuntoista, eikä sitä suunniteltu käytettäväksi 1920-luvun aikana laadituissa rannikon linnoittamista käsittelevissä suunnitelmissa. Poikkeuksen muodosti yksi Inon linnakkeen tykeistä, joka oli saatu ampumakuntoiseksi huhtikuussa 1919. Koko linnake ajettiin tosin alas ja hävitettiin vuonna 1920 solmitun Tarton rauhan mukaisesti.


title: 305 mm/52 -merikanuuna vm. 1907

text: Käsitys järeiden 12 tuumaisten tykkien tarpeellisuudesta muuttui 1920-luvun loppupuolella. Rannikkotykistön esikunta esitti vuonna 1927 kahta järeää tykkiä Isosaareen, yhtä Kuivasaareen ja yhtä Santahaminaan. Järeän tykkikaluston modernisointityöt käynnistyivät Örön linnakkeelta, jonka nelitykkinen patteri muutettiin kaksitykkiseksi. Patterin modernisointi käsitti taakse avoimien tykkipihojen sulkemisen uusilla kaaren muotoisilla betoniseinillä, minkä lisäksi tykkiasemien päälle asennettiin kääntyvä betonikatto. Suuntaus- ja latauslaitteistot sähköistettiin, minkä jälkeen kalustolla toteutettiin perusteelliset ja onnistuneet koeammunnat elokuussa 1930. Tykit osoittautuivat erittäin tarkoiksi, ja niiden silloista 32 kilometrin kantamaa arveltiin voitavan kasvattaa edelleen 40 kilometriin ammusten uusien ballististen kärkien avulla.


title: 305 mm/52 -merikanuuna vm. 1907

text: Suomeen jääneiden järeiden 12-tuumaisten tykinputkien ryhmittämisestä tuli vilkas keskustelunaihe 1920- ja 1930-lukujen vaihteessa. Putkia oli tuolloin neljä asemissa Örössä, neljä purettuna Isosaaressa ja yksi purettuna Suomenlinnassa. Jokaista tykinputkea kohti oli varattu ampumatarvikkeita 200 laukaukseen. Meripuolustuksen esikunta antoi lokakuussa 1930 esityksensä 12-tuumaisten patterien ryhmityksestä, jossa tykit olisi jaettu itäisen Suomenlahden ja Helsingin edustan rannikkolinnakkeille. Itäisellä Suomenlahdella putkista kaksi olisi sijoitettu Saarenpäähän, kaksi yhteen kaksoistykkitorniin Ristiniemellä ja loput kaksi Kirkonmaalle. Helsingin edustalla kaksi tykkiä olisi sijoitettu Kuivasaareen kaavailtuun kaksoistykkitorniin ja yksi tykki Isosaareen.


title: 305 mm/52 -merikanuuna vm. 1907

text: Ensimmäinen ehdotus ei jäänyt kovin pitkäikäiseksi, sillä meripuolustuksen esikunta antoi jo seuraavan vuoden tammikuussa uuden järeiden patterien ryhmitysehdotuksen. 12. tammikuuta 1931 lähetetyssä kirjelmässä uudeksi ryhmitykseksi esitettiin seuraavaa:Yleisesikunta puolsi Mäkiluodon, Kuivasaaren ja Ristiniemen pattereiden toteuttamista, mutta ei nähnyt tarvetta muiden jäljelle jäävien tykinputkien välitöntä sijoittamista linnakkeille, sillä niiden käyttöä rautatietykkeinä haluttiin selvittää. Yleisesikunta näki Ristiniemen linnoitustyöt kiireellisimpinä, kun meripuolustuksen esikunnan mielestä linnoitustyöt olisi järkevämpää aloittaa Helsingin edustan rannikkolinnakkeilta, joissa linnoitustyöt voitiin aloittaa käytännössä heti.


title: 305 mm/52 -merikanuuna vm. 1907

text: Vastaitsenäistyneiden Suomen ja Viron välille alkoi kehittyä huomattavaa puolustusyhteistyötä 1920- ja 1930-lukujen kuluessa. Yhteistyön ytimessä oli Suomenlahden tykistösulkuna tunnettu strateginen meripuolustusjärjestelmä, jonka tarkoituksena oli sulkea Neuvostolaivasto Suomenlahden pohjukkaan. Salaisen tykistösulun Suomen puolisten linnoitteiden toteuttaminen käynnistyi vuonna 1931, kun meripuolustuksen esikunnan ajamia uusia järeitä tykkipattereita alettiin rakentaa Mäkiluotoon ja Kuivasaareen. Pattereiden linnoitustöitä varten oli varattu 2,6 miljoonaa markkaa vuoden 1931 ylimääräisessä menosäännössä.


title: 305 mm/52 -merikanuuna vm. 1907

text: Patterien rakennustöiden suunnittelua helpottivat huomattavasti sisällissodan jälkeen Inon ja Mäkiluodon pattereista teetetyt yksityiskohtaiset piirustukset. Viroon suuntautuneilla opintomatkoilla oli päästy myös tutustumaan vastaaviin tornipattereihin, minkä lisäksi virolaiset olivat jakaneet suomalaisille pattereihin liittyviä teknisiä piirustuksia ja kytkentäkaavioita, sekä myyneet edulliseen hintaan kaksi korotushammaskaarta ja muita puuttuvia tykin osia. Suomen tykkityömailla työskenteli myös muutamia jo venäläisten aikaan vastaaviin projekteihin osallistuneita asentajia.


title: 305 mm/52 -merikanuuna vm. 1907

text: Venäläisiltä oli jäänyt Mäkiluotoon kaksi keskeneräistä 356 millimetrin kaksoistykkitornia, joissa ei ollut tykkejä. Toinen torneista jäi Mäkiluodon uuden 12-tuumaisen patterin pohjaksi ja toinen siirrettiin vastaavan patterin pohjaksi Kuivasaareen. Mäkiluodon torni saatiin ampumakykyiseksi heinäkuussa 1933, jolloin suoritettiin patterin kalusto- ja lähtönopeusammunnat. Patterin rakennustyöt jatkuivat tosin aina kevääseen 1935. Kuivasaaren patteri vihittiin käyttöön 12. toukokuuta 1935, ja se saatiin ampumakuntoiseksi saman vuoden kesällä.


title: 305 mm/52 -merikanuuna vm. 1907

text: Ristiniemen patterin rakennustyöt käynnistyivät muiden kahden jo valmistuttua keväällä 1936. Örön kaksi ylimääräistä tykinputkea siirrettiin Viipurin edustan rakenteilla olleelle linnakkeelle, jossa ne asennettiin kahteen noin kilometrin etäisyydelle toisistaan rakennetulle tykkiasemalle. Kaksiputkisen patterin rakennustyöt painottuivat vuodelle 1938, ja patteri saatiin ampumakuntoiseksi syksyllä 1939.


title: 305 mm/52 -merikanuuna vm. 1907

text: Suomenlahden tykistösulun selkärangan muodostivat sen pääaseena toimineet 12 tuuman patterit Viron Aegnassa sekä Suomen Mäkiluodossa ja Kuivasaaressa. Tykistösulun patterit integroitiin myös vahvasti toisiinsa Suomenlahden ylittäneillä yhteyskaapeleilla, jotka mahdollistivat lahden molempien puolten asemien yhdenaikaisen tulenjohdon joko Suomen tai Viron puolelta. Suomi ja Viro eivät missään vaiheessa virallisesti liittoutuneet sotilaallisesti, mutta tykistösulun pitävyyttä harjoiteltiin maiden välisissä yhteisissä sotaharjoituksissa.


title: 305 mm/52 -merikanuuna vm. 1907

text: Hieman ennen talvisodan syttymistä vuonna 1939 Suomi sai Ranskasta tarjouksen 12 tuuman Obuhov-tykinputkista. Nämä olivat peräisin Venäjän keisarikunnan laivaston taistelulaiva "Imperator Aleksandr III:sta", joka oli purjehtinut nimellä "Volja" Venäjän vallankumouksen jälkeen. Monien vaiheiden jälkeen alus oli päätynyt Ranskan hallitseman Tunisian Bizertaan vuonna 1921. Se oli romutettu vuonna 1935, ja siitä puretut 12 tuumaiset tykinputket sekä niihin liittyneet jarrulaitteet, lukko- ja latauskoneistot olivat päätyneet odottamaan bizertalaiseen varastoon.


title: 305 mm/52 -merikanuuna vm. 1907

text: Everstiluutnantti P. Enkaisen johtama tarkastusryhmä puolsi kauppaa, mutta se jäi toteutumatta toisen maailmansodan sytyttyä. Neuvotteluyhteydet saatiin tosin maaliskuussa 1940 avattua uudelleen ja tykkikauppojen hieromista päästiin jatkamaan. Monien vaiheiden jälkeen Ranska päätyi lahjoittamaan ”Bizertan tykkeinä” tunnetut putket Suomelle, ja kahdeksan niistä saapui Suomeen keväällä 1940. Loput neljä putkea jäivät kokonaan saapumatta, sillä saksalaiset olivat kaapanneet niitä kuljettaneen rahtialuksen Norjan rannikolla keväällä 1940.


title: 305 mm/52 -merikanuuna vm. 1907

text: Putkia asennettiin Isosaaren linnakkeen kahteen yksiputkiseen torniin, minkä lisäksi niitä kaavailtiin käytettävän Mäkiluotoon suunnitellussa toisessa järeässä kaksoistykkitornissa. Bizertan putkia hyödynnettiin myös Hankoon neuvostojoukkojen perääntyessä jääneiden 12-tuumaisten rautatietykkien korjaamisessa vuonna 1941.


title: 305 mm/52 -merikanuuna vm. 1907

text: Ristiniemen toisen 12-tuumaisen tykin putki halkesi heti talvisodan alkuvaiheessa useiden metrien matkalta. Vaurion syyksi epäiltiin liian tiukkaa panosta ja kylmää säätä, jossa ammunta oli toteutettu. Toinen alueelle asennettu putki ampui talvisodan aikana yhteensä 298 laukausta, mikä oli puolet 12-tuumaisen putken teoreettista maksimilaukausmäärää enemmän. Ristiniemen tykkiasemien helposti evakuoitavissa oleva materiaali vietiin pois asemista talvisodan jälkeen, minkä jälkeen asemat tuhottiin suomalaisten vetäytymisen yhteydessä. Asemia ei korjattu käyttökuntoon jatkosodassa.


title: 305 mm/52 -merikanuuna vm. 1907

text: Örön 12-tuumainen patteri osallistui jatkosodassa Hangon vuokra-alueen satamaan ja Russarön linnakkeelle jääneiden venäläisten tulittamiseen. Linnake antoi tulitukea muun muassa Bengtskärin taistelussa 26. heinäkuuta 1941.


title: 305 mm/52 -merikanuuna vm. 1907

text: Mäkiluodon järeä patteri suoritti häirintäammuntoja useita kertoja Porkkala–Naissaari-kapeikossa operoineita vihollisaluksia vastaan vuoden 1941 kuluessa. Tärkein ammunta tapahtui 3. joulukuuta 1941, kun Hankoa evakuoinut suuri kuljetusalus "Josif Stalin" saatiin tuhottua meripuolustuksen yhteisoperaatiossa. Kuivasaaren patteri karkotti samana joulukuun päivänä sen kantaman alueelle tulleen hävittäjän.


title: 305 mm/52 -merikanuuna vm. 1907

text: Uusia pattereita rakennettiin sotien aikana Mäkiluotoon ja Isosaareen. Mäkiluodon patterin uuden panssaritornin rakentaminen eteni tosin varsin hitaasti teknisten ongelmien ja rahoitusvaikeuksien takia. Sodan tilanne ei myös edellyttänyt tornin valmistumista, mikä johti koko projektin keskeyttämisen harkitsemiseen. Sodan päättyessä patterin rakentaminen oli vasta valmisteluvaiheessa. Mäkiluoto ja sen 12 tuuman järeä patteri luovutettiin sodan päätyttyä Neuvostoliitolle osana Porkkalan vuokra-aluetta. Neuvosotoliittolaiset tuhosivat Mäkiluodon järeän patterin ennen Porkkalan palautusta vuonna 1956.


title: 305 mm/52 -merikanuuna vm. 1907

text: Isosaareen alettiin rakentaa järeää kaksitykkistä patteria syksyllä 1941. Tykit hajasijoitettiin noin kilometrin päähän toisistaan, ja ne saatiin liki valmiiksi sodan loppuun mennessä vuonna 1944. Rakennustyöt keskeytettiin ja asemien purkaminen aloitettiin 15. tammikuuta 1941 voimaan astuneen välirauhansopimuksen nojalla. Liittoutuneiden valvontakomissio oli antanut määräyksen, jolla Porkkalasta itään olevien tykkiasemien kaliiperi rajoitettiin 120 millimetriin. Isosaaren tykit siirrettiin Parolan varikolle.


title: 305 mm/52 -merikanuuna vm. 1907

text: Vuonna 1947 solmittu Pariisin rauha vapautti Suomen valvontakomission asettamista erillisrajoitteista. Järeät patterit päätettiin palauttaa ampumakuntoisiksi tosin vasta yli vuosikymmen myöhemmin, kun puolustusneuvosto teki vuonna 1959 periaatepäätöksen niiden käyttökuntoon palauttamisesta. 12-tuumaisista pattereista tykit päätettiin palauttaa Isosaareen ja Kuivasaareen, joista jälkimmäinen nähtiin kiireellisimpänä.


title: 305 mm/52 -merikanuuna vm. 1907

text: Kuivasaaren tykin osat ja muu kalusto siirrettiin saareen heinäkuussa 1960, ja tykin uudelleenrakentaminen jatkui seuraavalle kesälle. Ensimmäinen kalustolaukaus päästiin ampumaan tykkitornin oikeanpuoleisella putkella 6. kesäkuuta 1961, mutta loppuja koeammuntoja täytyi lykätä myöhemmäksi kalustolaukauksessa ilmenneiden ongelmien takia. Kuivasaaren tykit saatiin ampumakuntoisiksi 9. joulukuuta 1961, jolloin toteutettiin molempien putkien koeammunnat. Tykit toimivat hyvin jo sotien aikana reistailleita nallilukkoja lukuun ottamatta. Pääesikunnan johtoelin tarkasti tykit ja luovutti ne Suomenlinnan Rannikkotykistörykmentille.


title: 305 mm/52 -merikanuuna vm. 1907

text: Kuivasaaren patterin valmistumisen jälkeen töiden painopiste siirtyi Isosaareen. Patterin tykkien osia korjattiin Suomenlinnan Rannikkotykistörykmentin korjaamolla Suomenlinnassa kesän 1961 aikana, minkä jälkeen putket ja korjatut osat kuljetettiin Isosaareen saman vuoden syyskuussa. Tykit asennettiin takaisin asemiinsa vuosien 1961-1962 aikana, minkä jälkeen niillä suoritettiin muutamia ammuntoja.


title: 305 mm/52 -merikanuuna vm. 1907

text: Kuivasaaren tykkitorni oli käytössä 1970-luvun alulle, vaikka sitä ei saatu ikinä kunnolla viimeistellyksi ja huolletuksi, kuten oli alun perin ajateltu. Järeä torni jouduttiinkin määräämään käyttökieltoon, kun sen sähköjärjestelmät osoittautuivat toimintakelvottomiksi 1970-luvulla. Tornia ei lähdetty enää tässä vaiheessa korjaamaan käyttökuntoon, sillä sen tehtävän olivat ottaneet 1960-luvun lopulla hankitut ensimmäiset meritorjuntaohjukset.


title: 305 mm/52 -merikanuuna vm. 1907

text: Isosaaren patterilla toteutettiin muutamia ammuntoja sen 1960-luvulla tapahtuneen kunnostamisensa jälkeen. Läntisen aseman putki jouduttiin vaihtamaan sen vaurioiduttua ammunnassa. Isosaaren tykit ajettiin alas, ja länsitorni purettiin kokonaan vuonna 1982. Itäinen asema jätettiin paikalleen museotykkinä.


title: 305 mm/52 -merikanuuna vm. 1907

text: Tykin putki kehitettiin Obuhovin aiemman 12 tuuman 40 kaliiperin tykin pohjalta. 305/52-putki oli edeltäjänsä tapaan monikerrosputki, jossa rihlattua sisäputkea vahvistivat kolme päällekkäistä monikerroksista vaippaa, sekä erillinen ulkovaippa.


title: 305 mm/52 -merikanuuna vm. 1907

text: Ensimmäinen vaippakerros jatkui tykin peräkappaleesta suupintaan, ja koostui kahdesta erillisestä vaipasta, jotka lukittuivat paikalleen sisusputken päässä olleeseen olakkeeseen. Toinen ja kolmas vaippakerros koostuivat ensimmäisen tapaan kahdesta erillisestä vaipasta. 431,2 tuumaa pitkä toinen kerros lukkiutui paikalleen ensimmäisen kerroksen päässä olleeseen olakkeeseen ja 281,6 tuumainen kolmas kerros toisen kerroksen pään olakkeeseen. Ulkovaippa ympäröi tykin peräkappaleen päätä lukittuen toisen vaippakerroksen etuvaipan olakkeeseen. Panoskammion päähän asennettu peräkappale lukitsi tykin monikerroksisen rakenteen kokoon.


title: 305 mm/52 -merikanuuna vm. 1907

text: Kaliiperiltaan 12-tuumainen (304,8 mm) putki oli 15 850 millimetriä pitkä ja painoi 50,6–50,7 tonnia. Lukon massa oli 933,6–1 040 kilogrammaa. Putken pituus oli 52 kaliiperia, ja 72 rihlalla rihlatun osan mitta 42,2 kaliiperia (12 852 mm). Panoskammion halkaisija oli 347,5 millimetriä ja tilavuus 224,6 litraa.


title: 305 mm/52 -merikanuuna vm. 1907

text: Tykki varustettiin alkuun panssari- ja puolipanssarikranaateilla, sekä common shell -tyyppisillä sirpalekranaateilla. Ampumatarvikkeilla kyettiin saavuttamaan 25 asteen korolla noin 23 kilometrin kantama. Tykille soveltuva kehittyneempi sirpalekranaatti otettiin käyttöön vuonna 1915. Tykeissä käytettiin myös japanilaisvalmisteisia raskaampia panssarikranaatteja ja yhdysvaltalaisvalmisteisia kranaatteja, joista jälkimmäisistä ei ole säilynyt tarkempia tietoja. Neuvostoliiton laivasto kehitti lisäksi tykin käyttöön vuonna 1928 miinakranaatin, joka otettiin palveluskäyttöön 1930-luvun kuluessa.


title: 305 mm/52 -merikanuuna vm. 1907

text: Eri kranaattien tiedot on esitetty seuraavassa taulukossa:


title: 305 mm/52 -merikanuuna vm. 1907

text: Tykissä käytettiin 152 kilogramman irtopanosta.


title: Elinkelpoinen planeetta

text: Elinkelpoisena planeettana pidetään planeettaa, jolla voi esiintyä jonkinlaista elämää. Kapeamman määritelmän mukaan elinkelpoinen planeetta tarkoittaa Maata muistuttavaa planeettaa, jossa voisi elää edes osa Maapallon asutuksesta. Muihin yhdisteisiin, kuin hiiliyhdisteisiin ja veteen perustuva vaihtoehtoinen biokemia, saattaisi mahdollistaa elämän monentyyppisillä taivaankappaleilla. Kaikki elinkelpoiset planeetat eivät tällöin olisi suoraan ihmisen asutettavissa. Vaihtoehtoisella biokemialla eläviä eliöitä ei kuitenkaan ole toistaiseksi löydetty.


title: Elinkelpoinen planeetta

text: Ihmiselle soveltuvaa Maata muistuttavaa planeettaa kutsutaan tarkemmin asuinkelpoiseksi planeetaksi. Meidän tuntemamme elämä vaatii muun muassa hiiltä, vetyä, happea, typpeä, rikkiä ja fosforia. Vety ja happi muodostavat vettä. Elinkelpoinen planeetta määritelläänkin usein planeetaksi, jonka pinnalla voi esiintyä pitkiä aikoja nestemäistä vettä.


title: Elinkelpoinen planeetta

text: Jotkut planeetat ovat varmasti elinkelvottomia. Kuun ja Merkuriuksen kokoisella kappaleella ei ole kunnollista kaasukehää. Jos planeetan massa on alle 0,07 Maan massaa, se on varmasti elinkelvoton. Jos planeetan lämpötila on 374 °C, ei vettä enää ole nesteenä. Yli 10 Maan massainen planeetta lienee myrkyllinen vety-ilmakehältään, tai sen vetyvaippa on nestemäinen ja se on elämälle soveltumaton jättiläisplaneetta.


title: Elinkelpoinen planeetta

text: Asuinkelpoinen planeetta on elämälle soveltuva planeetta, jolla ihminen voi asua. Maa on ainoa asuinkelpoinen planeetta meidän aurinkokunnassamme, eikä löydettyjen eksoplaneettojen joukosta ole tähän mennessä todettu yhtäkään todistettavasti ihmisasutukseen sopivaa planeettaa.


title: Elinkelpoinen planeetta

text: Planeetan pinnan keskilämpötilan olisi oltava veden jäätymispisteen ja 30 asteen välillä. Kaasukehän pitäisi olla ihmisille hengityskelpoinen. Ilmanpaineen olisi oltava 0,35–2,6 atm, painovoima päästää heliumin pakoon, mutta pitää typen. Pinnalla on oltava sekä jää- että vesialueita.


title: Elinkelpoinen planeetta

text: Elinkelpoinen Maata läheisesti muistuttava planeetta vaatii keskustähden, joka pysyy vakaana vähintään 2,7 miljardia vuotta. Jos aurinko olisi hyvin epävakaa ja sen kirkkaus vaihtelisi, planeetta vuoroin paistuisi ja vuoroin pakastuisi. Varmasti elinkelpoisena pidetään Maata muistuttavaa planeettaa, joka on suunnilleen samalla etäisyydellä keskustähdestään kuin Maa. Sen massan on karkeasti ottaen oltava sama kuin Maan (0,4-2,35 maan massaa) Päivän pituuden olisi oltava korkeintaan 96 tuntia, ettei lämpötila putoaisi liikaa yön aikana.


title: Elinkelpoinen planeetta

text: Michael Hartin vuonna 1979 julkaiseman hyvin pessimistisen tutkimuksen mukaan Maata muistuttava planeetta voisi olla elinkelpoinen suunnilleen etäisyydellä 0,95–1,01 AU. Kauempana Auringosta Maa saattaisi jäätyä lumipalloksi. Alle 0,95 AU:n päässä Auringosta Maan ilmakehään haihtuisi kasvihuonekaasuiksi vesihöyryä, joka käynnistäisi Maan kuumenemisen karkaavan kasvihuoneilmiön takia. Ensin vesi höyrystyisi ilmakehään ja haihtuisi avaruuteen, kuntropopaussin lämpötilainversio olisi heikentynyt tai poissa ja päästäisi vesihöyryn avaruuteen. Sitä ennen yhteyttäminen häviäisi. Tämän jälkeen tulivuoret sylkisivät hiilidioksidia ilmakehään, ja Maa kuumenisi Venuksen kaltaiseksi pätsiksi.


title: Elinkelpoinen planeetta

text: Esimerkiksi Venus on liian lähellä Aurinkoa, ja planeetan lämpötilaa kohottaa merkittävästi voimakas kasvihuoneilmiö. Marsissa lämpötila on yleensä liian alhainen elämälle ja planeetan painovoima on pieni, minkä vuoksi paksu kaasukehä karkaisi sieltä pois. Planeetalla on oltava huomattavia määriä happea ja vettä sekä mieluiten melko vakaa, kiinteä kuori. Lisäksi planeetalla on oltava magneettikenttä ja laattatektoniikka, joka kierrättää hiilidioksidia sitomalla sitä kiveen.


title: Elinkelpoinen planeetta

text: Erään määritelmän mukaan ihmiselle elinkelpoisella planeetalla ainakin 10%:lla pinnasta keskilämpötila on välillä 10-30 °C ja muilla alueilla keskilämpötila on aina välillä -10-40 °C. Elämä kukoistaa parhaiten yleensä 25-35 asteessa.


title: Elinkelpoinen planeetta

text: Maassa on pääosin niin viileää ja toisaalta lämmintä, että elämä sietää sen lämpötiloja. Lämpötila vaihtelee Maassa vuorokaudenajasta, päivästä, vuodesta sekä leveys- ja pituusasteista riippuen melkoisesti. Maan keskimääräinen pintalämpötila on noin 15 °C, vaikka joskus esiintyy jopa 45 °C helteitä Saharan aavikoilla ja jopa -82 °C pakkasia Etelämantereella. Maassa vesi voi esiintyä nestemäisenä eikä se jäädy laajoilla alueilla. Täysin jäättömän maan ja viime jääkauden tapaisen jääkausitilan ero on keskilämpötilassa 10 °C. Jos keskilämpötila olisi noin -15 - -60 °C astetta, Maa jäätyisi kokonaa. Toisaalta +40 - +45 °C keskilämpötila olisi elämälle merkittävän haitallista.


title: Elinkelpoinen planeetta

text: 40 °C:ssä kasvit kuolevat maalta ja 45 °C solujen mitokondrioiden toiminta heikkenee. Lämpötilassa 50 °C lähes kaikki monisoluinen elämä on mahdoton maalla, mutta sitä voi olla merissä, esim. sukkulamatoja ja laakamatoja. 70 °C:ssä maalla elää vain bakteereja ja merissä joitain monisoluisia eliöitä. Kuumissa lähteissä tiedetään elävän joitain yksisoluisia bakteereja ja arkkieliöitä jopa +125 °C:n lämpötilassa.


title: Elinkelpoinen planeetta

text: Jos meren lämpötila on alle 12 °C, merieliöitä on vähän niin kuin suurimmassa osassa eli 80%:ssa maapallon meriä. Yli 10 asteen lämpötilassa meriin muodostuu kerros, joka estää ravinteiden kierron ja levien eläminen meriveden pinnassa. Levien ihannelämpötila on 10 °C. Puut vaativat yli 10 asteen kesälämpötiloja ja niiden ihannelämpötila on 20 °C. Kameli voi elää autiomassa jopa 40 °C ruumiinlämpöisenä. Ihmisen ruumiinlämpö on yleensä 36-39 °C, mutta voi olla hetkellisesti 34-41 °C. Lätäköt kuivuvat nopeasti jos lämpötila on yli 25 °C, mikä vastaa hellerajaa.


title: Elinkelpoinen planeetta

text: Jäkälä kasvaa, lisääntyy ja viihtyy vielä -24 °C:n lämpötilassa ja varastoituu itiöksi -100 °C:n lämpötilaan.


title: Elinkelpoinen planeetta

text: Maan pintalämpötilan arvellaan joskus liitukaudella olleen 21-30 °C asteen luokkaa, jääkaudella ehkä 5-9 °C astetta. Erään arvion mukaan prekambrikaudella 3,8 miljardia vuotta sitten keskilämpötila maan pinnalla oli 80 °C, 3,0 miljardia vuotta sitten 70 °C, 2,0 miljardia vuotta sitten 60 °C ja 1,5 miljardia vuotta sitten 40 °C. Maata uskotaan alkuaikoina lämmittäneen hiilidioksidin ja metaanin luoma kasvihuoneilmiö.


title: Elinkelpoinen planeetta

text: Maan tyyppistä elämää ylläpitävällä planeetalla on oltava kaasukehä, jonka hapen osapaineen on oltava sopivissa rajoissa ja jossa vesi pysyy nesteenä. Planeetan kaasukehässä on oltava happea, typpeä ja hiilidioksidia.


title: Elinkelpoinen planeetta

text:
Happi on välttämätön eläimille, mutta kasveille ja monille mikrobeille se on pikemminkin haitallista. Kun elämä maapallolla syntyi, ei ilmakehässä ollut vapaata happea. Kun fotosynteesiin kykenevät syanobakteerit ja kasvit ilmestyivät maapallolle, alkoi ilmakehän happipitoisuus kasvaa, jolloin happea käyttävät kuluttajat, kuten eläimet, pääsivät kehittymään.
Typpi estää liian nopeaa hapettumista ja hiilidioksidi on kasvien yhteyttämiselle välttämätön.


title: Elinkelpoinen planeetta

text: Eräiden arvioiden mukaan 10 ilmakehän painetta suurempi paine on eliöille huono asia.


title: Elinkelpoinen planeetta

text:
Jos planeetta on maata huomattavasti kevyempi, happi karkaa pois sitä helpommin, mitä lämpimämpi planeetta on. Toisaalta liian massiivisessa planeetassa voi olla hyvin tiheä kaasukehä, joka on jättiläisplaneettojen tapauksessa muuttunut alaosaltaan valtavaksi vety- ja helium-mereksi. Toisaalta raskaan planeetan ilmakehässä voi olla myrkyllisiä kaasuja. Suunnilleen 1,5 maan säteinen/4 Maan massainen terrestrinen planeetta pidättelee maata vastaavalla etäisyydellä vetyä kaasukehässään pitkiä aikoja. Vedyn täytyisi päästä karkaamaan planeetan pinnalta,
jotta planeetta olis elinkelpoinen.


title: Elinkelpoinen planeetta

text: Eräiden laskelmien mukaan enin vety ja helium karkaavat pois, jos planeetan säde on luokkaa 0,8-1,15 Maan sädettä, jos planeetan yleinen koostumus vastaa maata.


title: Elinkelpoinen planeetta

text: Teoriassa happi ja typpi pysyisivät 0,12 tai jopa 0,07 Maan massaisen planeetan pinnalla.


title: Elinkelpoinen planeetta

text: Kaasunpaine vaikuttaa myös kaasumaisten aineiden sulamis- ja kiehumispisteisiin, nämä taas planeetan ilmastoon ja lämpötilaan. Kaasunpaine riippuu planeetan ilmakehässä olevan kaasun määrästä, pakonopeudesta ja lämpötilasta. Ihminen vaatii noin 500 mbar paineen eli puolen ilmakehän paineen, joka vastaa 5-6 kilometrin korkeutta Maassa. Syvämeren kalojen tiedetään kestävän hyvin suuria, satojen ilmakehien paineita.


title: Elinkelpoinen planeetta

text: Hengityskelpoinen ilma sisältää hiilidioksidia alle 10 mbar osapaineen verran, typpeä yli 300 mbar ja happea 130-300 mbar. Jos planeetan ilmakehässä olisi hiilidioksidia 10% nykyisen Maan ilmakehän 0,04%:n sijasta, se vaatisi hengityskoneistolta ainakin 10 kertaa nykyistä suurempaa tehoa. Kasvit tarvitsevat hiilidioksidin osapaineen yli 10,15 mbar, typen 1-10 ja hapen > 1 mbar.


title: Elinkelpoinen planeetta

text: Liiallisessa happimäärässä materiaalit syttyvät itsestään, toisaalta liian vähäisessä happipitoisuudessa jotkin eläimet eivät voisi hengittää. Jos happea on ilmakehässä noin 35%, tulipalot ovat yhtä yleisiä ja tuhoisia kuin puhtaassa hapessa.


title: Elinkelpoinen planeetta

text: Nestemäinen vesi vaatii 6,08 hPa:n eli 0,006 Maan ilmakehän paineen pysyäkseen nesteenä. Alhaisissa paineissa vesi pysyy nesteenä pienemmällä lämpötila-alueella nesteenä kuin Maan ilmakehän paineessa.


title: Elinkelpoinen planeetta

text: Elinkelpoisella planeetalla on oltava kosmiselta hiukkassäteilyltä suojaava magneettikenttä. Magneettikentän syntyminen edellyttää runsaasti radioaktiivisia aineita planeetan sisustassa, koska magneettikenttä syntyy radioaktiivisuuden lämmityksestä johtuvissa virtauksissa Maan sisällä. Planeetan on pyörittävä nopeasti jotta magneettikentän synnyttävä dynamo toimisi. Esimerkiksi Venuksella ei ole voimakasta, suojaavaa magneettikenttää.


title: Elinkelpoinen planeetta

text: Planeetalla on oltava mannerliikuntoja eli laattatektoniikkaa, joka on osa elämään liittyvää karbonaattisykliä ja joka vaatii eräiden arvioiden mukaan 0,23 Maan massaisen planeetan. Mannerliikunnat vaativat planeetalta mahdollisesti nopeaa pyörimistä ja riittävän suurta kokoa. Mannerliikunnat saavat voimansa sisäisestä lämmöstä, jonka on säilyttävä Aurinkokunnan iän eli 4,5 miljardia vuotta. Tämä vaatii 0,23 Maan massaista planeettaa eli noin 2 kertaa Marsin massaista planeettaa. 0,3 Maan massaa on välttämätön, jos tektonisen aktiivisuuden on jatkuttava 5 miljardia vuotta.


title: Elinkelpoinen planeetta

text: Marsissa on ollut jonkinlaista geologista liikehtimistä, mutta se on pysähtynyt melkein alkuunsa. Mannerliikunnat auttavat sitomaan hiilidioksidia ja myrkyllisiä kaasuja koska ne kierrättävät kalkkikiveä johon kaasu sitoutuu. Vesi on mannerliikuntojen edellytys: vesi muuttaa merellistä laattaa raskaammaksi imeytyessään ohueen basalttilaattaan ja muodostaessaan raskaita hydraatteja kiveen. Näin laatta painuu helpommin mantereen alla. Tulivuorenpurkaukset vapauttavat hiilidioksidia.


title: Elinkelpoinen planeetta

text: Varsinkin alkeellinen elämä sietää äärioloja. Jotkut bakteerit kestävät 113 °C:n lämpötilan, yli 100 °C pakkasta ja 1000 ilmakehän paineen. Tiedetään että elämän rakenneosaset hajoavat peruuttamattomasti 125 °C:ssa. Halofiilibakteeri elää 33%:ssa suolaliuoksessa. Mikrobit sietävät hyvin emäksistä ja hapanta, pH-aluetta 1 - 13.


title: Elinkelpoinen planeetta

text: Elämää tiedetään Maassa olevan hyvinkin erilaisissa olosuhteissa, kuten valtamerten syvimmissä syvänteissä, kuumissa lähteissä ja syvällä maassa kiven sisässä bakteereina. Tuoreen havainnon mukaan Etelämantereen jääkenttien alta on löytynyt miljoonia vuosia eristyksessä olleita suolavesipusseja, joista on löydetty mikroskooppista elämää. Näissä oloissa ei ole lainkaan vapaata happea.


title: Elinkelpoinen planeetta

text: Planeetan radan olisi oltava vakaa ja mieluiten ympyrämäinen. Aurinkokunnassamme planeettojen ratojen väliset resonanssit tekevät siitä vakaan. Kaksoistähtijärjestelmässä raskas tähti saattaa muuttaa planeettojen radat epävakaaksi, jos se tulee kiertoradallaan liian lähelle planeettoja. Vakaita ratoja tiedetään löytyneistä eksoplaneetoista olevan myös moninkertaisten tähtien ympärillä.


title: Elinkelpoinen planeetta

text: Maan radan soikeus ei aiheuta vuodenaikojen vaihteluja, vaan sen akselikallistuma. Jos Maan rata olisi kovin soikea, planeetallamme olisi pitkin vuotta vuoroin liian kuuma tai liian kylmä. Jos Maan radan soikeus olisi e=0,2, sen aiheuttama vaihtelu lämpötilassa olisi sama kuin Maan akselikallistuman luomat vuodenaikojen vaihtelut. Jos Maan radan soikeus e olisi 0,3, niin maan lämpötila nousisi nykyisestä 14,4 °C:stä 22,8 °C:een. Niinpä soikeilla radoilla kiertävien planeettojen on oltava keskustähdestään keskimäärin kauempana kuin Maan. Suurempi soikeus e=0,4 nostaisi lämpötilan joillain mantereilla ajoittain sietämättömän kuumaksi. Jos soikeus olisi suuri e=0,7, Maa vaeltaisi ratakierroksensa aikana välillä 0,3-1,7 AU, eli Merkuriuksen radan sisäpuolella, Marsin radan ulkopuolella. Silloin Auringon säteilytehon tulisi pienentyä 71%:iin. Silloinkin Maan lämpötila nousisi keskileveysasteilla 60 °C:een. Soikeiden ratojen tiedetään olevan pyöreitä huomattavasti epävakaampia ja planeetat voisivat karata niistä helpommin muiden tähtien vetovoiman takia.


title: Elinkelpoinen planeetta

text: Jos Maan pyörähdysaika olisi lukkiutunut samaksi kuin kiertoaika Auringon ympäri, ilmakehä saattaisi jäätyä Maan toiselle, pimeälle puolelle. On usein väitetty, että jos Kuu ei vakauttaisi Maan pyörimistä, Maan akselin holtiton kieppuminen miljardissa vuodessa n. 85 tekisi Maasta elinkelvottoman. Uusien laskelmien mukaan ilman Kuuta Maan radan akseli vaihtelisi miljoonassa vuodessa 10-20 astetta. Ilman kuuta vaihtelu miljardissa vuodessa olisi 20-30 astetta. Kuullisella Maalla vaihtelu miljoonassa vuodessa on noin 2,4 astetta.


title: Elinkelpoinen planeetta

text: Aurinko saattaisi olla kuuttomalla Maalla muutaman kymmenen tuhannen vuoden välein pohjoisnavan yllä. Eräiden mukaan Maa saattaisi silloin helpommin jäätyä lumen ja jään peittämäksi palloksi. Jotkut sanovat että näin tapahtuisi vain, jos olisi yksi suuri supermanner. Soikealla radalla kiertävän planeetan olisi kyettävä pitämään ilmakehänsä myös ollessaan lähimpänä keskustähteään. Kaukana keskustähdestä oleva planeetta voisi olla elinkelpoinen sen ytimessä olevien radioaktiivisten aineiden lämmittämänä. Nuoren planeetan hajoaminen voi tapahtua viisi kertaa nopeammin kuin Maassa nyt.


title: Elinkelpoinen planeetta

text: Punaisilla kääpiötähdillä ja myöhäisillä K-tähdillä planeetta kääntää aina saman puolen kohti keskustähteään, koska se on keskustähden vetovoiman takia vuorovesilukkiutunut. Tällöin planeetan toinen puoli paistuu Auringossa ja toinen pakastuu. Elämää voisi olla planeetan valon ja varjon rajan lähistöillä Auringon puolella rengasmaisella vyöhykkeellä. Vielä pahempaa olisi planeetan merien jäätyminen hyvin kylmälle yöpuolelle, samoin kuin planeetan kaasukehän jäätyminen.


title: Elinkelpoinen planeetta

text: Mutta suuret meret, kaasukehän kaasut ja pilvet tasaavat tehokkaasti pallonpuoliskojen lämpötilaeroja. Tutkimusten mukaan 1-1,5 bar hiilidioksidimäärä riittäisi tasaamaan planeetan lämpötilaa ja 30 mbar hiilidioksidi-ilmakehä pysyisi jäätymättä. . Toisten tietojan mukaan 10% vesimäärä ja/tai 100 mbar ilmakehän paine riittäisi. Tällöin vain melko kuivat planeetat jäätyisvät yöpuoleltaan. Amerikkalaisen tutkijan Dolen mukaan elämä vaatii alle 96 tunnin pyörähdysaikaa.


title: Elinkelpoinen planeetta

text: Jupiterin tapaiset jättiläiskaasuplaneetat, jotka kiertävät tähteä ympyräradalla tarpeeksi kaukana elinkelpoisesta ekosfäärivyöhykkeestä etteivät häiritse sitä, mutta kyllin lähellä ”suojellakseen” sisempiä planeettoja, ovat kahdella tavalla tärkeitä elinkelpoisille planeetoille. Ensinnäkin ne auttavat vakaannuttamaan sisempien planeettojen kiertoratoja ja sitä kautta ilmastoa, toiseksi ne pitävät sisemmät planeetat suhteellisen suojassa komeetoilta ja asteroideilta, jotka saattaisivat aiheuttaa elämän kannalta kohtalokkaita törmäyksiä. Jupiter kiertää Aurinkoa suunnilleen kuusi kertaa Maata kauempana, mitä voi pitää sopivana etäisyytenä jättiplaneetoille muissakin aurinkokunnissa. Jos Jupiter on 2-5 AU:n päässä, planeettakunnassa on enemmän planeettoja.